text:
og ikke for omfattende i forhold til de formål, de er videregivet til, og de opdateres om nødvendigt. Parterne sikrer især, at nøjagtigheden af de videregivne oplysninger undersøges med jævne mellemrum.
 »Gennemsigtighed«: En registreret person oplyses om formålet med behandlingen af oplysningerne, og om den registeransvarliges identitet, modtagerne eller kategorierne af modtagere af personoplysningerne, om retten til indsigt, berigtigelse, sletning og blokering af oplysninger, som vedrører vedkommende, administrativ eller juridisk klageret og andre informationer, såfremt det er hensigtsmæssigt for at sikre rimelig behandling af oplysningerne, medmindre sådanne oplysninger allerede er blevet givet af aftalens parter.
 »Ret til indsigt, berigtigelse, sletning og blokering af oplysninger«: En registreret person har ret til direkte adgang uden begrænsninger til alle oplysninger, der vedrører vedkommende og, såfremt det er hensigtsmæssigt, retten til berigtigelse, sletning eller blokering af data, som ikke er blevet behandlet i overensstemmelse med denne aftale, fordi dataene er ufuldstændige eller urigtige.
 »Klageadgang«: Parterne sørger for, at en registreret person, som anser sin ret til privatlivets fred for krænket eller anser behandlingen af sine personoplysninger som værende i strid med denne aftale, i overensstemmelse med deres lovgivning sikres ret til effektive administrative retsmidler foran en kompetent myndighed og retsmidler foran en uafhængig og upartisk domstol, og at disse er tilgængelige for enhver uanset nationalitet eller bopælsland.
 Alle sådanne overtrædelser eller krænkelser underlægges relevante, forholdsmæssige og effektive sanktioner, herunder kompensation for skader, der er påført som følge af en overtrædelse af databeskyttelsesreglerne. I de tilfælde, hvor databeskyttelsesbestemmelserne er blevet overtrådt, pålægges der sanktioner i overensstemmelse med de nationale regler, herunder kompensation.
 Videreoverførsel:
 Videreoverførsel af personoplysninger til andre myndigheder og offentlige organer i et tredjeland tillades kun mod forudgående skriftlig tilladelse fra den myndighed, som har sendt oplysningerne, og til de formål, som oplysningerne er sendt til, og hvis dette land sikrer et tilstrækkeligt niveau for databeskyttelse. Med forbehold for rimelige retlige begrænsninger i henhold til national lovgivning informerer parterne den registrerede person om en sådan videreoverførsel.
 »Tilsyn med behandling af data«: Parternes individuelle overholdelse af databeskyttelsesregler underlægges kontrollen af en eller flere uafhængige offentlige myndigheder, der kan undersøge, gribe effektivt ind og indbringe overtrædelser af denne aftales principper om databeskyttelse for retsinstanserne eller gøre retsinstanserne opmærksom på overtrædelserne. Enhver person kan for enhver af disse tilsynsmyndigheder indbringe en sag vedrørende beskyttelse af vedkommendes rettigheder og frihedsrettigheder i forbindelse med behandlingen af personoplysninger i henhold til denne aftale. Den pågældende underrettes om, hvorledes sagen følges op.
 »Undtagelser fra gennemsigtighed og ret til indsigt«: Parterne kan begrænse retten til indsigt og principperne for gennemsigtighed i overensstemmelse med deres lovgivning, såfremt det er nødvendigt med henblik på:
 —
 ikke at bringe en officiel undersøgelse i fare
 —
 ikke at krænke andre personers menneskerettigheder.


text:
 16.9.2016
 DA
 Den Europæiske Unions Tidende
 L 250/3
 ØKONOMISK PARTNERSKABSAFTALE
 mellem den Europæiske Union og dens medlemsstater på den ene side og SADC-ØPA-landene på den anden side
 PRÆAMBEL
 AFTALENS PARTER
 KONGERIGET BELGIEN,
 REPUBLIKKEN BULGARIEN,
 DEN TJEKKISKE REPUBLIK,
 KONGERIGET DANMARK,
 FORBUNDSREPUBLIKKEN TYSKLAND,
 REPUBLIKKEN ESTLAND,
 IRLAND,
 DEN HELLENSKE REPUBLIK,
 KONGERIGET SPANIEN,
 DEN FRANSKE REPUBLIK,
 REPUBLIKKEN KROATIEN,
 DEN ITALIENSKE REPUBLIK,
 REPUBLIKKEN CYPERN,
 REPUBLIKKEN LETLAND,
 REPUBLIKKEN LITAUEN,
 STORHERTUGDØMMET LUXEMBOURG,
 UNGARN,
 REPUBLIKKEN MALTA,
 KONGERIGET NEDERLANDENE,
 REPUBLIKKEN ØSTRIG,
 REPUBLIKKEN POLEN,
 DEN PORTUGISISKE REPUBLIK,
 RUMÆNIEN,
 REPUBLIKKEN SLOVENIEN,
 DEN SLOVAKISKE REPUBLIK,
 REPUBLIKKEN FINLAND,
 KONGERIGET SVERIGE,
 DET FORENEDE KONGERIGE STORBRITANNIEN OG NORDIRLAND,
 som er kontraherende parter i traktaten om Den Europæiske Union og traktaten om Den Europæiske Unions funktionsmåde, i det følgende benævnt »EU-medlemsstaterne«,
 og
 DEN EUROPÆISKE UNION, på den ene side, og
 REPUBLIKKEN BOTSWANA,
 KONGERIGET LESOTHO,
 REPUBLIKKEN MOZAMBIQUE,
 REPUBLIKKEN NAMIBIA,
 DEN SYDAFRIKANSKE REPUBLIK og
 KONGERIGET SWAZILAND,
 i det følgende benævnt »SADC-ØPA-landene« (SADC — Southern African Development Community og ØPA — økonomisk partnerskabsaftale), på den anden side,
 SOM HENVISER TIL parternes ønske om at styrke deres handelsforbindelser og etablere tætte og varige indbyrdes relationer baseret på partnerskab og samarbejde,
 SOM ER OVERBEVIST OM, at denne aftale vil uddybe og fremme de økonomiske og handelsmæssige forbindelser mellem parterne yderligere,
 SOM ØNSKER at skabe nye beskæftigelsesmuligheder, tiltrække investeringer og forbedre levevilkårene i parternes territorier og samtidig hermed fremme bæredygtig udvikling,
 SOM ERKENDER vigtigheden af udviklingsfinansieringssamarbejde for gennemførelsen af denne aftale,
 SOM ANERKENDER SADC-ØPA-landenes bestræbelser på at sikre økonomisk og social udvikling for deres befolkninger som led i øget regional integration i SADC-regionen,
 SOM BEKRÆFTER parternes vilje til at fremme regionalt samarbejde og regional økonomisk integration og til at tilskynde til liberalisering af handelen i SADC-regionen,
 SOM ANERKENDER SADC-ØPA-landenes særlige behov og interesser og nødvendigheden af at tage hensyn til deres forskellige økonomiske udviklingsniveauer og deres geografiske og socioøkonomiske problemer,
 SOM i denne aftale ERKENDER de særlige forhold, der gør sig gældende for Botswana, Lesotho, Namibia og Swaziland (»BLNS-landene«), og nødvendigheden af at tage hensyn til virkningerne for dem af handelsliberaliseringen i henhold til aftalen om handel, udvikling og samarbejde mellem Det Europæiske Fællesskab og dets medlemsstater på den ene side og Den Sydafrikanske Republik på den anden side (»TDCA-aftalen«), der blev undertegnet den 11. oktober 1999,
 SOM ERKENDER de særlige forhold og behov, der gør sig gældende for de mindst udviklede lande (»LDC-landene«) blandt SADC-ØPA-landene, ved anvendelse af særlig og differentieret behandling og asymmetri,
 SOM ERKENDER de særlige forhold, der gør sig gældende for Lesotho som det eneste LDC-land i Toldunionen for Det Sydlige Afrika (SACU), og at konsekvenserne af de faldende toldindtægter som følge af TDCA-aftalen og denne aftale skal prioriteres i forbindelse med bistand til handel (»aid for trade«),
 SOM ERKENDER de særlige forhold, der gør sig gældende for de SADC-ØPA-lande, der netop er kommet ud af en langvarig væbnet konflikt, og som har behov for særlig og differentieret behandling og asymmetri,
 SOM TAGER HENSYN TIL parternes rettigheder og forpligtelser i medfør af deres medlemskab af Verdenshandelsorganisationen (»WTO«) og bekræfter det multilaterale handelssystems store betydning,
 SOM UNDERSTREGER den

type: contracts

jurisdiction: EU


text:
betydning, parterne tillægger de principper og regler, der gælder for det multilaterale handelssystem, og nødvendigheden af, at de anvendes på en gennemsigtig og ikke-diskriminerende måde,
 SOM HENVISER TIL partnerskabsaftalen mellem medlemmerne af gruppen af stater i Afrika, Vestindien og Stillehavet (»AVS«) på den ene side og Det Europæiske Fællesskab (»EF«) og dets medlemsstater på den anden side, undertegnet i Cotonou den 23. juni 2000 og ændret den 25. juni 2005 (»Cotonouaftalen«),
 SOM BEKRÆFTER parternes vilje til at støtte den økonomiske udvikling i SADC-ØPA-landene, så de kan opfylde årtusindudviklingsmålene (»MDG-målene«),
 SOM HENVISER TIL TDCA-aftalen,
 SOM HENVISER TIL parternes vilje til at sikre, at deres fælles foranstaltninger støtter den regionale integration i henhold til SADC-traktaten, der blev undertegnet den 17. august 1992, med senere ændringer,
 SOM ERKENDER, at Toldunionen for Det Sydlige Afrika (SACU), oprettet ved SACU-aftalen 2002, mellem regeringerne for Republikken Botswana, Kongeriget Lesotho, Republikken Namibia, Den Sydafrikanske Republik og Kongeriget Swaziland, og undertegnet den 21. oktober 2002 (»SACU-aftalen«), indtager en særlig status,
 SOM BEKRÆFTER parternes støtte og tilskyndelse til handelsliberalisering,
 SOM FREMHÆVER betydningen af landbruget og en bæredygtig udvikling for bekæmpelse af fattigdom i SADC-ØPA-landene,
 ER BLEVET ENIGE om følgende:
 DEL I
 BÆREDYGTIG UDVIKLING OG ANDRE SAMARBEJDSOMRÅDER
 KAPITEL I
 Almindelige bestemmelser
 Artikel 1
 Mål
 Målene med denne aftale er at:
 a)
 bidrage til at mindske og udrydde fattigdom gennem indgåelse af et handelspartnerskab, som er foreneligt med målet om bæredygtig udvikling, MDG-målene og Cotonouaftalen
 b)
 fremme regional integration, økonomisk samarbejde og god regeringsførelse for på regionalt plan at oprette og gennemføre effektive, forudsigelige og gennemsigtige lovgivningsmæssige rammer for handel og investeringer mellem parterne og mellem SADC-ØPA-landene
 c)
 fremme SADC-ØPA-landenes gradvise integration i verdensøkonomien i overensstemmelse med deres samfundsmodel og prioriteringer på udviklingsområdet
 d)
 forbedre SADC-ØPA-landenes kapacitet inden for handelspolitik og handelsrelaterede spørgsmål
 e)
 støtte forudsætningerne for øgede investeringer og privatsektorinitiativer samt forbedre forsyningskapaciteten, konkurrenceevnen og den økonomiske vækst i SADC-ØPA-landene og
 f)
 styrke de eksisterende forbindelser mellem parterne på grundlag af solidaritet og gensidig interesse. I overensstemmelse med WTO-forpligtelserne skal denne aftale derfor forbedre de kommercielle og økonomiske forbindelser, konsolidere gennemførelsen af protokollen om handel i SADC-regionen, der blev undertegnet den 24. august 1996 (»SADC-protokollen om handel«), og SACU-aftalen, støtte en ny handelsdynamik mellem parterne gennem en gradvis, asymmetrisk liberalisering af deres indbyrdes handel samt forstærke, udvide og uddybe samarbejdet på alle områder af relevans for handelen.
 Artikel 2
 Principper
 1. Denne aftale er baseret på de grundlæggende principper samt de væsentlige elementer og det grundlæggende element i Cotonouaftalen, jf. henholdsvis Cotonouaftalens artikel 2 og 9. Aftalen bygger på resultaterne af Cotonouaftalen, TDCA-aftalen og de tidligere AVS-EF-aftaler inden for regionalt samarbejde og regional integration samt økonomisk og handelsmæssigt samarbejde.
 2. Denne aftale skal gennemføres på en sådan måde, at den supplerer og styrker Cotonouaftalen og TDCA-aftalen og omvendt, jf. dog artikel 110 og 111.
 3. Parterne er enige om at samarbejde om gennemførelsen af denne aftale på en måde, som falder i tråd med de udviklingspolitikker og regionale integrationsprogrammer, som SADC-ØPA-landene er eller kan blive omfattet af.
 4. Parterne er


text:
enige om at samarbejde for at opfylde deres tilsagn og forpligtelser og gøre det nemmere for SADC-ØPA-landene at gennemføre denne aftale.
 Artikel 3
 Regional integration
 1. Parterne erkender, at regional integration er et integrerende element i deres partnerskab og et effektivt redskab til at nå målene i denne aftale.
 2. Parterne bekræfter vigtigheden af regional og subregional integration blandt SADC-ØPA-landene for at forbedre deres økonomiske muligheder, give dem øget politisk stabilitet og fremme udviklingslandes effektive integration i verdensøkonomien.
 3. Parterne støtter navnlig de integrationsprocesser, der er baseret på SACU-aftalen, SADC-traktaten og akten om oprettelse af Den Afrikanske Union, der blev vedtaget den 11. juli 2000, samt de hermed forbundne udviklingspolitikker og politiske mål. De agter at gennemføre denne aftale ved fælles hjælp under anvendelse af disse instrumenter, idet de tager hensyn til deres forskellige udviklingsniveauer, behov, geografiske forhold og strategier for bæredygtig udvikling.
 Artikel 4
 Overvågning
 1. Parterne forpligter sig til løbende at overvåge anvendelsen og virkningerne af denne aftale gennem passende ordninger og planlægning som led i deres respektive participatoriske processer og inden for deres institutioner samt gennem processer og institutioner, der etableres i henhold til denne aftale, for at sikre, at målene i denne aftale nås, at den gennemføres efter hensigten, og at parternes befolkninger, særlig de mest sårbare grupper, får de størst mulige fordele af den.
 2. Parterne forpligter sig til straks at rådføre sig med hinanden om eventuelle problemer med gennemførelsen af denne aftale.
 Artikel 5
 Samarbejde i internationale fora
 Parterne skal bestræbe sig på at samarbejde i alle internationale fora, hvor emner af relevans for denne aftale tages op.
 KAPITEL II
 Handel og bæredygtig udvikling
 Artikel 6
 Baggrund og mål
 1. Parterne henviser til Agenda 21 om miljø og udvikling fra 1992, ILO's erklæring om grundlæggende principper og rettigheder på arbejdet fra 1998, Johannesburg-gennemførelsesplanen om bæredygtig udvikling fra 2002, FN's Økonomiske og Sociale Råds ministererklæring om fuld beskæftigelse og ordentligt arbejde fra 2006, ILO's erklæring om social retfærdighed med henblik på en retfærdig globalisering fra 2008 og FN's konference om bæredygtig udvikling, »The Future We Want«, i 2012.
 2. Parterne bekræfter deres vilje til at fremme udviklingen af den internationale handel på en måde, som bidrager til målet om bæredygtig udvikling inden for dette måls tre søjler (økonomisk udvikling, social udvikling og miljøbeskyttelse) af hensyn til de nuværende og kommende generationers velfærd, og til at sikre, at dette mål indgår i og kommer til udtryk på alle niveauer af deres handelsforbindelser.
 3. Bestemmelserne i dette kapitel, bortset fra artikel 7, er ikke underlagt bestemmelserne i del III.
 Artikel 7
 Bæredygtig udvikling
 1. Parterne bekræfter, at målet om bæredygtig udvikling skal tilstræbes og integreres på alle niveauer af deres økonomiske partnerskab for at opfylde de overordnede forpligtelser, der er fastsat i Cotonouaftalens artikel 1, 2 og 9, specielt den generelle forpligtelse til at mindske og med tiden udrydde fattigdom på en måde, som er forenelig med målet om bæredygtig udvikling.
 2. At dette mål skal tilstræbes i forbindelse med denne aftale, opfatter parterne som en forpligtelse


text:
til:
 a)
 at der ved anvendelsen af denne aftale tages fuldt ud hensyn til deres respektive befolkningers og fremtidige generationers interesser på det menneskelige, kulturelle, økonomiske, sociale, sundhedsmæssige og miljømæssige område, og
 b)
 at beslutningsmetoderne tager hensyn til de grundlæggende principper om ejerskab, deltagelse og dialog.
 3. Parterne er følgelig enige om at samarbejde med henblik på at opnå en bæredygtig udvikling med mennesket i centrum.
 Artikel 8
 Multilaterale standarder og aftaler på miljø- og arbejdsmarkedsområdet
 1. Parterne anerkender værdien af international miljøforvaltning og internationale miljøaftaler som det internationale samfunds svar på globale eller regionale miljøproblemer og af ordentligt arbejde for alle som et centralt element i bæredygtig udvikling for alle lande og som et prioriteret mål inden for det internationale samarbejde.
 2. Parterne bekræfter i forbindelse med denne artikel og under hensyntagen til Cotonouaftalen, særlig artikel 49 og 50, deres rettigheder og tilsagn om at gennemføre deres forpligtelser for så vidt angår de multilaterale miljøaftaler og konventionerne under Den Internationale Arbejdsorganisation (»ILO«), som de hver især har ratificeret.
 Artikel 9
 Ret til at regulere og beskyttelsesniveauer
 1. Parterne anerkender hinandens ret til at fastsætte egne niveauer for indenlandsk miljø- og arbejdstagerbeskyttelse og til som følge heraf at vedtage eller ændre deres berørte love og politikker i overensstemmelse med internationalt anerkendte standarder og aftaler, som de er part i.
 2. Parterne bekræfter vigtigheden af den beskyttelse, der ydes ved den indenlandske arbejdsmarkeds- og miljølovgivning.
 3. I anerkendelse af at der ikke bør tilskyndes til handel eller investeringer ved at svække eller sænke de indenlandske niveauer for miljø- og arbejdstagerbeskyttelse, må en part ikke i den hensigt fravige eller vedholdende undlade at håndhæve sin miljø- og arbejdsmarkedslovgivning.
 Artikel 10
 Handel og investeringer til fremme af bæredygtig udvikling
 1. Parterne bekræfter deres vilje til at forbedre den måde, hvorpå handel og investeringer bidrager til at opfylde de økonomiske, sociale og miljømæssige aspekter af målet om bæredygtig udvikling.
 2. En part kan gennem Udvalget for Handel og Udvikling anmode den anden part om konsultationer vedrørende spørgsmål, der måtte opstå i forbindelse med dette kapitel.
 3. Parternes dialog og samarbejde om dette kapitel, der foregår gennem Udvalget for Handel og Udvikling, kan involvere andre relevante myndigheder og berørte parter.
 Artikel 11
 Samarbejde om handel og bæredygtig udvikling
 1. Parterne erkender vigtigheden af at samarbejde om handelsrelaterede aspekter af miljø- og arbejdsmarkedspolitikken for at nå målene i denne aftale.
 2. Parterne kan udveksle oplysninger og dele erfaringer om deres indsats for at fremme sammenhæng i de handelsmæssige, sociale og miljømæssige mål og disses gensidigt understøttende karakter, og skal styrke dialog og samarbejde om spørgsmål vedrørende bæredygtig udvikling, som handelsforbindelserne måtte foranledige.
 3. Med hensyn til stk. 1 og 2 kan parterne samarbejde på bl.a. følgende områder:
 a)
 handelsaspekterne af arbejdsmarkeds- eller miljøpolitikken, f.eks. ILO's dagsorden for ordentligt arbejde og multilaterale miljøaftaler, i internationale fora
 b)
 denne aftales virkninger for bæredygtig udvikling
 c)
 virksomhedernes sociale ansvar og generelle ansvarliggørelse
 d)
 handelsrelaterede foranstaltninger af fælles interesse til fremme af bevarelse og bæredygtig anvendelse af den biologiske mangfoldighed


text:
e)
 handelsaspekter af bæredygtig skovforvaltning og
 f)
 handelsaspekter af bæredygtige fangstmetoder i fiskeriet.
 KAPITEL III
 Samarbejdsområder
 Artikel 12
 Udviklingssamarbejde
 1. Parterne forpligter sig til at samarbejde om gennemførelsen af denne aftale og til at støtte SADC-ØPA-landenes handels- og udviklingsstrategier inden for rammerne af den overordnede regionale SADC-integrationsproces. Samarbejdet kan være af både finansiel og ikke-finansiel art.
 2. Parterne erkender, at udviklingssamarbejde er et meget vigtigt element i deres partnerskab og en væsentlig medvirkende faktor for opnåelsen af målene i denne aftale som fastlagt i artikel 1. Samarbejdet om udviklingsfinansiering med henblik på regionalt økonomisk samarbejde og regional økonomisk integration, jf. Cotonouaftalen, gennemføres således, at det støtter og fremmer SADC-ØPA-landenes bestræbelser på at opfylde målene, og så de fordele, man forventer af nærværende aftale, bliver så store som muligt. Der er i denne aftale fastlagt områder for samarbejde og faglig bistand, når det er relevant. Samarbejdet gennemføres efter fremgangsmåden i denne artikel. Denne fremgangsmåde evalueres løbende og ændres om nødvendigt i overensstemmelse med bestemmelserne i artikel 116.
 3. EU (1) finansierer udviklingssamarbejdet mellem SADC-ØPA-landene og EU til støtte for gennemførelsen af denne aftale inden for rammerne af de relevante regler og procedurer, der er fastsat i Cotonouaftalen, særlig Den Europæiske Udviklingsfonds programmeringsprocedurer, og inden for rammerne af de relevante instrumenter, der finansieres over Unionens almindelige budget. I den forbindelse er støtten til gennemførelsen af denne aftale en prioritering.
 4. EU-medlemsstaterne forpligter sig til — ved hjælp af deres respektive udviklingspolitikker og -instrumenter — i fællesskab at støtte udviklingssamarbejdsaktiviteter med henblik på regionalt økonomisk samarbejde og regional økonomisk integration samt gennemførelse af denne aftale i SADC-ØPA-landene og på regionalt plan i overensstemmelse med principperne om komplementaritet og bistandseffektivitet, jf. f.eks. Pariserklæringen om bistandseffektivitet fra 2005 og Accrahandlingsplanen fra 2008.
 5. Parterne erkender, at der vil være behov for tilstrækkelige ressourcer til gennemførelsen af denne aftale og den fulde opnåelse af de fordele, der er forbundet med den. I den forbindelse samarbejder parterne med henblik på at give SADC-ØPA-landene adgang til andre finansielle instrumenter og lette deltagelse af andre donorer, der ønsker at støtte SADC-ØPA-landenes bestræbelser på at opfylde målene i denne aftale.
 6. Parterne er enige om, at en regional ordning for udviklingsfinansiering som f.eks. en ØPA-fond ville være et nyttigt redskab til effektivt at formidle udviklingsfinansieringsressourcer og til at gennemføre ledsageforanstaltninger til ØPA'en. EU indvilliger i at støtte regionens bestræbelser på at indføre en sådan ordning. EU vil yde bidrag til fonden på grundlag af en tilfredsstillende revision.
 Artikel 13
 Samarbejdsprioriteringer
 1. Med henblik på gennemførelsen af denne aftale er parterne enige om at prioritere de i denne artikel og i artikel 14 nævnte områder for handelsmæssigt og økonomisk samarbejde under hensyntagen til SADC-ØPA-landenes udviklingspolitikker.
 2. Der samarbejdes om handel med varer for at styrke varehandelen og SADC-ØPA-landenes handelskapacitet, bl.a. ved en gradvis afvikling af told og andre afgifter i overensstemmelse med liberaliseringsforpligtelserne fastlagt i denne aftale, ved en korrekt tilgang til oprindelsesregler, handelspolitiske beskyttelsesinstrumenter, ikke-toldmæssige foranstaltninger, sundheds- og plantesundhedsstandarder (»SPS«-standarder) og tekniske handelshindringer (»TBT«), ved afhjælpning af ikke-toldmæssige foranstaltninger samt


text:
ved fremme af toldsamarbejde og handelslettelser.
 3. Der samarbejdes om konkurrenceevne på udbudssiden for at øge SADC-ØPA-landenes konkurrenceevne og afhjælpe udbudsbegrænsninger på nationalt og institutionelt plan og især på virksomhedsplan. Dette samarbejde omfatter bl.a. produktion, teknologisk udvikling og innovation, markedsføring, finansiering, distribution, transport, diversificering af økonomien og herudover udvikling af den private sektor, forbedring af handelsvilkår og erhvervsklima samt støtte til små og mellemstore virksomheder inden for landbrug, fiskeri, industri og tjenesteydelser.
 4. Der samarbejdes om erhvervsfremmende infrastrukturer for at udvikle et konkurrencedygtigt erhvervsfremmende klima på områder som informations- og kommunikationsteknologi, transport og energi.
 5. Parterne er enige om at samarbejde for at udvikle og styrke handelen med tjenesteydelser, jf. artikel 73.
 6. Parterne er enige om at samarbejde for at udvikle og styrke handelsrelaterede spørgsmål, jf. artikel 8-11, 16-19, 73 og 74.
 7. Der samarbejdes om handelsdata for at forbedre SADC-ØPA-landenes kapacitet inden for registrering, analyse og formidling af handelsdata.
 8. Der samarbejdes om opbygning af institutionel kapacitet i forbindelse med ØPA'en for at støtte de institutionelle strukturer med henblik på styring af ØPA'ens gennemførelse og kapacitetsopbygning inden for handelsforhandlinger og handelspolitik under anvendelse af de relevante institutionelle mekanismer, der er oprettet under SADC-traktaten og SACU-aftalen eller i de forskellige SADC-ØPA-lande.
 Artikel 14
 Samarbejde om finanspolitisk tilpasning
 1. Parterne erkender, at de i denne aftale fastsatte bestemmelser om toldafvikling eller -nedsættelse kan påvirke SADC-ØPA-landenes skatteindtægter, og er enige om at samarbejde om dette spørgsmål.
 2. Parterne er enige om at samarbejde i overensstemmelse med artikel 12, herunder især om:
 a)
 støtte til finanspolitiske reformer og
 b)
 støtteforanstaltninger, der skal ledsage de finanspolitiske reformer til afbødning af denne aftales fiskale nettovirkning, og som vil blive fastlagt efter en i fællesskab aftalt ordning.
 3. Parterne erkender, at toldnedsættelsen især vil påvirke Lesothos skatteindtægter, og er enige om at være særlig opmærksomme på Lesothos situation ved anvendelsen af artikel 12.
 Artikel 15
 Interventionsformer
 Udviklingssamarbejdet i henhold til denne aftale kan omfatte, men er ikke begrænset til, følgende aftalerelaterede interventioner:
 a)
 politikudformning
 b)
 udarbejdelse af love og administrative bestemmelser
 c)
 udvikling på det institutionelle/organisatoriske område
 d)
 kapacitetsopbygning og uddannelse (2)
 e)
 teknisk rådgivning
 f)
 administrative tjenester
 g)
 støtte på SPS- og TBT-områder og
 h)
 operationel støtte, herunder udstyr, materialer og relaterede bygge- og anlægsarbejder.
 Artikel 16
 Samarbejde om beskyttelse af intellektuelle ejendomsrettigheder
 1. Parterne bekræfter deres forpligtelser i henhold til Cotonouaftalens artikel 46 samt deres rettigheder, forpligtelser og fleksibilitetsindrømmelser som fastsat i aftalen om handelsrelaterede intellektuelle ejendomsrettigheder (»TRIPS-aftalen«) i bilag IC til overenskomsten om oprettelse af Verdenshandelsorganisationen.
 2. Parterne er enige om at yde og sikre en passende, effektiv og ikke-diskriminerede beskyttelse af intellektuelle ejendomsrettigheder og at træffe foranstaltninger til håndhævelse af sådanne rettigheder og modvirkning af krænkelser heraf i overensstemmelse med de internationale aftaler, som de er part i.
 3. Parterne kan samarbejde om spørgsmål vedrørende geografiske betegnelser i overensstemmelse med TRIPS-aftalens afdeling 3 (artikel 22-24). Parterne erkender vigtigheden af geografiske betegnelser og produkter med oprindelsesbetegnelse for et bæredygtigt landbrug og udviklingen af landdistrikter.
 4. Parterne er enige om, at det er


text:
vigtigt at besvare hinandens rimelige anmodninger om oplysninger og redegørelser vedrørende geografiske betegnelser og andre spørgsmål i forbindelse med intellektuelle ejendomsrettigheder. Uden at det foregriber dette samarbejdes almengyldighed, kan parterne efter indbyrdes aftale inddrage internationale og regionale organisationer med ekspertise inden for geografiske betegnelser.
 5. Parterne betragter traditionel viden som et vigtigt område og kan samarbejde herom i fremtiden.
 6. Parterne kan overveje at indlede forhandlinger om beskyttelse af intellektuelle ejendomsrettigheder i fremtiden, og SADC-ØPA-landene ønsker — og agter at bestræbe sig på — at forhandle samlet. Hvis der igangsættes forhandlinger, vil EU overveje, hvorvidt de skal omfatte bestemmelser om samarbejde og særlig og differentieret behandling.
 7. Hvis en part, der ikke deltager i en fremtidig aftale om beskyttelse af intellektuelle ejendomsrettigheder forhandlet i medfør af stk. 6, ønsker at deltage, kan den forhandle om betingelserne for sin tilslutning til den pågældende aftale.
 8. Hvis en aftale, der kommer i stand som følge af de i stk. 6 og 7 omhandlede forhandlinger, fører til resultater, der viser sig at være uforenelige med den fremtidige udvikling af en regional SADC-ramme for intellektuelle ejendomsrettigheder, skal parterne i fællesskab bestræbe sig på at bringe aftalen i overensstemmelse med den regionale ramme og sørger samtidig for balance mellem fordelene.
 Artikel 17
 Samarbejde om offentlige udbud
 1. Parterne erkender vigtigheden af gennemsigtighed i forbindelse med offentlige udbud for at fremme den økonomiske udvikling og industrialiseringen. Parterne er enige om vigtigheden af at samarbejde for at styrke den gensidige forståelse af deres respektive systemer for offentlige udbud. Parterne bekræfter, at de ønsker gennemsigtige og forudsigelige systemer for offentlige udbud i overensstemmelse med deres nationale lovgivning.
 2. Parterne erkender vigtigheden af fortsat at offentliggøre deres lovgivning eller på anden måde gøre deres love, bestemmelser og alment gældende administrative afgørelser samt ændringer heraf offentligt tilgængelige i en officielt udpeget elektronisk form eller papirform, som offentliggøres bredt og forbliver lettilgængelig for offentligheden. Parterne er enige om, at det er vigtigt at besvare hinandens rimelige anmodninger om oplysninger og redegørelser vedrørende ovennævnte forhold.
 3. Parterne kan overveje at indlede forhandlinger om offentlige udbud i fremtiden, og SADC-ØPA-landene ønsker — og agter at bestræbe sig på — at forhandle samlet. Hvis der igangsættes forhandlinger, er EU villig til at lade bestemmelser om samarbejde og særlig og differentieret behandling være omfattet.
 4. Hvis en part, der ikke deltager i en fremtidig aftale om offentlige udbud, ønsker at deltage, kan den forhandle om betingelserne for sin tilslutning til den pågældende aftale.
 5. Hvis en aftale, der kommer i stand som følge af de i stk. 3 og 4 omhandlede forhandlinger, fører til resultater, der viser sig at være uforenelige med den fremtidige udvikling af en regional SADC-ramme for offentlige udbud, skal parterne i fællesskab bestræbe sig på at bringe aftalen i overensstemmelse med den regionale ramme og sørger samtidig for balance mellem fordelene.
 Artikel 18
 Samarbejde om konkurrence
 1. Parterne erkender, at visse former for forretningspraksis som f.eks. konkurrencebegrænsende aftaler eller samordnet praksis og misbrug af dominerende stilling kan begrænse handelen mellem parterne


text:
og dermed undergrave gennemførelsen af denne aftales mål.
 2. Parterne er enige om at samarbejde om konkurrencespørgsmål i overensstemmelse med artikel 13, stk. 6.
 3. Parterne kan overveje at indlede forhandlinger om konkurrence i fremtiden, og SADC-ØPA-landene ønsker — og agter at bestræbe sig på — at forhandle samlet. Hvis der igangsættes forhandlinger, er EU villig til at lade bestemmelser om samarbejde og særlig og differentieret behandling være omfattet.
 4. Hvis en part, der ikke deltager i en fremtidig aftale om konkurrence, ønsker at deltage, kan den forhandle om betingelserne for sin tilslutning til den pågældende aftale.
 5. Hvis en aftale, der kommer i stand som følge af de i stk. 3 og 4 omhandlede forhandlinger, fører til resultater, der viser sig at være uforenelige med den fremtidige udvikling af en regional SADC-ramme for konkurrence, skal parterne i fællesskab bestræbe sig på at bringe aftalen i overensstemmelse med den regionale ramme og sørger samtidig for balance mellem fordelene.
 Artikel 19
 Samarbejde om forvaltningspraksis i forbindelse med skattespørgsmål
 Parterne erkender vigtigheden af at samarbejde om principperne for god forvaltningspraksis i forbindelse med skattespørgsmål gennem de relevante myndigheder.
 DEL II
 HANDEL OG HANDELSRELATEREDE ANLIGGENDER
 KAPITEL I
 Handel med varer
 Artikel 20
 Frihandelsområde
 1. Ved denne aftale oprettes der et frihandelsområde mellem parterne i overensstemmelse med den almindelige overenskomst om told og udenrigshandel (»GATT 1994«), særlig artikel XXIV.
 2. I forbindelse med denne aftale anvendes princippet om asymmetri, alt efter SADC-ØPA-landenes særlige behov og kapacitetsbegrænsninger, for så vidt angår omfanget af og tidsplanerne for forpligtelserne i denne aftale.
 Artikel 21
 Anvendelsesområde
 Bestemmelserne i dette kapitel finder anvendelse på handel med varer mellem parterne (3).
 Artikel 22
 Oprindelsesregler
 Toldpræferencerne i henhold til denne aftale finder anvendelse på varer, der opfylder oprindelsesreglerne i protokol 1.
 Artikel 23
 Told
 1. Told omfatter afgifter af enhver art, herunder alle former for tillægsafgifter, der pålægges ved import af varer, men ikke:
 a)
 interne skatter eller andre interne afgifter, der pålægges i medfør af artikel 40, eller
 b)
 told, der pålægges i medfør af del II, kapitel II, eller
 c)
 gebyrer og andre afgifter, der pålægges i medfør af artikel 27.
 2. For alle produkter, der er omfattet af liberalisering, må der ikke indføres ny told i samhandelen mellem parterne eller ske en forhøjelse af allerede gældende told fra ikrafttrædelsen af denne aftale, bortset fra:
 a)
 stk. 7
 b)
 stk. 9
 c)
 punkt 7 i bilag I, del 1, afdeling A, og
 d)
 punkt 8 i bilag II, del 1, afdeling A.
 3. Medmindre andet er fastsat i denne aftale, er den basistoldsats, som toldnedsættelsesforpligtelserne i denne aftale finder anvendelse på, for hvert enkelt produkt den mestbegunstigelsestold (»MFN-told«), der gælder på datoen for ikrafttrædelsen af denne aftale.
 4. I tilfælde, hvor toldnedsættelsen ikke starter ved ikrafttrædelsen af denne aftale, er den basistoldsats, som toldnedsættelsesforpligtelserne i denne aftale finder anvendelse på, enten den i stk. 3 omhandlede toldsats eller den MFN-toldsats, der gælder på den relevante toldafviklingsplans første dag, alt efter hvilken sats der er den laveste.
 5. På datoen


text:
for ikrafttrædelsen af denne aftale giver EU SACU-sekretariatet og Mozambiques ministerium for industri og handel underretning om sin liste over basistoldsatser, som toldnedsættelsesforpligtelserne i denne aftale gælder for. På datoen for ikrafttrædelsen af denne aftale giver SACU og Mozambique Europa-Kommissionen underretning om deres respektive lister over basistoldsatser, som toldnedsættelsesforpligtelserne i denne aftale gælder for. Efter den i dette stykke omhandlede underretning offentliggør parterne disse lister efter deres egne interne procedurer, senest en måned efter udvekslingen af underretninger. Udvalget for Handel og Udvikling vedtager de lister over basistoldsatser, som parterne eller SACU har givet underretning om, på det første møde efter underretningen og offentliggørelsen. De toldsatser, der er opført i EU's toldafviklingsplan i bilag I, del II, og i Mozambiques toldafviklingsplan i bilag III, del II, tjener som vejledning og udgør ikke basistoldsatser som omhandlet i stk. 3.
 6. De nedsatte toldsatser, der beregnes efter toldnedsættelsesplanerne i denne aftale, afrundes til en decimal eller for specifikke satsers vedkommende til to decimaler.
 7. Hvis en part forhøjer eller nedsætter den MFN-toldsats, den anvender, efter ikrafttrædelsen af denne aftale, gælder det for de toldpræferencer, der udtrykkes som en procentdel af den gældende MFN-toldsats, at den toldsats, der anvendes i forhold til den anden part, skal forhøjes eller nedsættes samtidig, så længe præferencemargenen i henhold til partens toldafviklingsplan opretholdes.
 8. Hvis en part nedsætter den MFN-toldsats, den anvender, efter ikrafttrædelsen af denne aftale, gælder det for de toldpræferencer, der udelukkende udtrykkes som en fast toldsats i denne aftale, at denne nedsatte toldsats skal anvendes i forhold til den anden part, hvis og så længe den er lavere end den faste toldsats, der er beregnet i henhold til partens toldafviklingsplan.
 9. Bestemmelserne i denne artikel finder ikke anvendelse på de produkter, der ikke er omfattet af toldnedsættelsesforpligtelserne, og som er angivet som henhørende under toldafviklingskategori »X« i hver parts toldafviklingsplan i henholdsvis bilag I, II og III.
 Artikel 24
 EU's told på produkter med oprindelse i SADC-ØPA-landene
 1. Produkter med oprindelse i Botswana, Lesotho, Mozambique, Namibia og Swaziland importeres til EU i overensstemmelse med den told- og kvotefri behandling, der er fastsat for disse lande i bilag I.
 2. Produkter med oprindelse i Sydafrika importeres til EU i overensstemmelse med den behandling, der er fastsat for Sydafrika i bilag I.
 Artikel 25
 SADC-ØPA-landenes told på produkter med oprindelse i EU
 1. Produkter med oprindelse i EU importeres til SACU i overensstemmelse med den behandling, der er fastsat i bilag II.
 2. Produkter med oprindelse i EU importeres til Mozambique i overensstemmelse med den behandling, der er fastsat i bilag III.
 Artikel 26
 Told og afgifter ved eksport
 1. Der må ikke indføres ny told eller nye afgifter ved eksport af varer, ligesom allerede gældende told eller afgifter ikke må forhøjes, i samhandelen mellem parterne fra ikrafttrædelsen af denne aftale, medmindre andet er fastsat i denne artikel.
 2. Hvis det i undtagelsestilfælde er berettiget af hensyn til særlige behov for indtægter, hvis det er nødvendigt for at beskytte nyoprettede industrier eller miljøet, eller hvis det er


text:
afgørende for at forebygge eller afhjælpe en alvorlig generel eller lokal mangel på fødevarer eller andre produkter, som er afgørende for fødevaresikkerheden, kan Botswana, Lesotho, Namibia, Mozambique og Swaziland efter samråd med EU indføre midlertidig told eller midlertidige afgifter på et begrænset antal yderligere produkter ved eksport.
 3. Hvis SADC-ØPA-landene i undtagelsestilfælde kan godtgøre, at de har behov for at udvikle deres industri, kan de indføre midlertidig told eller midlertidige afgifter på et begrænset antal produkter ved eksport til EU. Et SADC-ØPA-land, der ønsker at indføre en sådan midlertidig told eller midlertidige afgifter, giver EU meddelelse om den pågældende told, idet det forelægger alle relevante oplysninger og begrundelser, ligesom det rådfører sig med EU, hvis EU anmoder herom. En sådan midlertidig told eller midlertidige afgifter må kun anvendes på i alt otte (8) produkter — som defineret på toldpositionsniveau HS6 eller i tilfælde af »malme og koncentrater deraf« på toldpositionsniveau HS4 — pr. SADC-ØPA-land på et givet tidspunkt og må ikke anvendes i en periode på over tolv (12) år i alt. Denne periode kan efter aftale med EU forlænges eller fornyes for det samme produkt.
 4. Følgende betingelser finder anvendelse på stk. 3, men ikke på stk. 2:
 a)
 i de første seks (6) år efter datoen for indførelsen af en eksporttold eller -afgift fritager SADC-ØPA-landet et årligt beløb i eksport til EU svarende til den gennemsnitlige eksportmængde til EU af det pågældende produkt i de tre (3) år, der går forud for datoen for indførelsen af tolden eller afgiften, for anvendelsen af pågældende told eller afgift. Fra det syvende år efter datoen for indførelsen af den nævnte told eller afgift og indtil udløbet heraf i medfør af stk. 3 fritager SADC-ØPA-landet et årligt beløb i eksport til EU svarende til 50 procent af den gennemsnitlige eksportmængde til EU af det pågældende produkt i de tre (3) år, der går forud for datoen for indførelsen af tolden eller afgiften, for anvendelsen af den pågældende told eller afgift, og
 b)
 eksporttolden eller -afgiften må ikke overstige 10 procent af produktets ad valorem-eksportværdi.
 5. Enhver gunstigere behandling i form af eller i tilknytning til told eller afgifter, som SADC-ØPA-landene anvender ved eksport af et produkt til en stor handelsøkonomi, indrømmes fra ikrafttrædelsen af denne aftale det samme produkt bestemt til EU's territorium. Til brug for denne artikel defineres »stor handelsøkonomi« i artikel 28, stk. 6.
 6. Hvis et SADC-ØPA-land nærer begrundet tvivl om, hvorvidt en sending af et produkt, som i medfør af stk. 1, 3 og 4 ikke pålægges eksporttold, er blevet reeksporteret fra, eller omdirigeret uden at være nået frem til, EU til et eller flere tredjelande, kan det pågældende SADC-ØPA-land tage dette spørgsmål op i Udvalget for Handel og Udvikling.
 7. Udvalget for Handel og Udvikling behandler spørgsmålet inden for halvfems (90) dage. Hvis Udvalget for Handel og Udvikling efter at have behandlet spørgsmålet ikke træffer nogen afgørelse, kan toldmyndighederne i det berørte SADC-ØPA-land anmode Udvalget for Handel og Udvikling om at pålægge importøren af det berørte produkt


text:
til EU at udstede en erklæring om, at det importerede produkt vil blive forarbejdet i EU og ikke vil blive reeksporteret til tredjelande.
 8. Hvis et SADC-ØPA-land, når en ordning med sådanne erklæringer har fungeret i mindst halvfems (90) dage, stadig nærer begrundet tvivl om, hvorvidt en sending af et produkt, som i medfør af stk. 1, 3 og 4 ikke pålægges eksporttold, er blevet reeksporteret fra, eller omdirigeret uden at være nået frem til, EU til et eller flere tredjelande, kan det pågældende SADC-ØPA-land underrette Udvalget for Handel og Udvikling om årsagen til dets tvivl.
 9. Hvis der ved denne fremgangsmåde ikke findes nogen løsning inden for tredive (30) dage, kan det berørte SADC-ØPA-land indføre effektive foranstaltninger med henblik på at forebygge en sådan omgåelse, forudsat at foranstaltningerne er så lidt handelsbegrænsende som muligt og ikke omfatter erhvervsdrivende, der har bevist, at de ikke deltager i omgåelsen. Genindførelse med tilbagevirkende kraft af eksporttold på en sending, der er blevet reeksporteret fra EU til et eller flere tredjelande, kan være en alternativ løsning.
 10. Parterne er enige om at tage bestemmelserne i denne artikel op til fornyet overvejelse i Det Fælles SADC-ØPA/EU-Råd (»det fælles råd«) senest tre (3) år efter ikrafttrædelsen af denne aftale under fuld hensyntagen til deres betydning for SADC-ØPA-landenes udvikling og diversificeringen af deres økonomi.
 Artikel 27
 Gebyrer og afgifter
 1. Gebyrer og afgifter af enhver art, bortset fra import- og eksporttold og andre afgifter, der falder ind under anvendelsesområdet af artikel 40, ved import eller eksport, må ikke overstige omkostningerne til de ydede tjenester og må ikke udgøre en indirekte beskyttelse af indenlandske produkter eller en beskatning af import eller eksport til fiskale formål.
 2. Parterne må ikke pålægge strenge sanktioner for ubetydelige overtrædelser af toldregulativer eller procedurekrav, jf. dog artikel 30. Navnlig må en sanktion for en udeladelse eller fejl i tolddokumenter, som nemt kan rettes, og som tydeligvis er begået uden bedragerisk hensigt og heller ikke skyldes grov uagtsomhed, ikke være strengere end nødvendigt for at tjene som advarsel.
 3. Bestemmelserne i denne artikel omfatter også gebyrer og afgifter, som statslige myndigheder pålægger ved import og eksport, herunder gebyrer og afgifter i forbindelse med:
 a)
 konsulatsforretninger såsom konsulatsfakturaer og -certifikater
 b)
 kvantitative restriktioner
 c)
 licensudstedelse
 d)
 valutakontrol
 e)
 statistiske tjenesteydelser
 f)
 dokumenter, dokumentation og certificering
 g)
 analyse og inspektion samt
 h)
 karantæne, hygiejne og desinfektion.
 4. Der opkræves ikke gebyrer og afgifter for konsulære tjenester.
 Artikel 28
 En gunstigere behandling som følge af frihandelsaftaler
 1. Hvad angår den i artikel 23, stk. 1, og artikel 26, stk. 1, definerede told og de i artikel 27 definerede gebyrer og andre afgifter indrømmer EU SADC-ØPA-landene enhver gunstigere behandling, som følger af EU's indgåelse af en præferencehandelsaftale med en tredjepart efter undertegnelsen af denne aftale.
 2. Hvad angår den i artikel 23, stk. 1, og artikel 26, stk. 1, definerede told og de i artikel 27 definerede gebyrer og andre afgifter indrømmer SADC-ØPA-landene på EU's anmodning EU enhver gunstigere behandling, som følger af, at SADC-ØPA-landene hver for


text:
sig eller samlet indgår en præferencehandelsaftale med en stor handelsøkonomi efter undertegnelsen af denne aftale.
 3. Som undtagelse fra stk. 2 indrømmer SADC-ØPA-landene ikke EU en behandling, der følger af, at SADC-ØPA-landene hver for sig eller samlet indgår en præferencehandelsaftale med lande i gruppen af stater i Afrika, Vestindien og Stillehavet eller andre afrikanske lande eller regioner.
 4. Som undtagelse fra stk. 2 — hvis et SADC-ØPA-land godtgør, at det som følge af en præferencehandelsaftale indgået med en stor handelsøkonomi generelt nyder godt af en betydeligt gunstigere behandling end den, EU indrømmer — rådfører parterne sig med hinanden og beslutter i fællesskab, hvordan bestemmelserne i stk. 2 bedst kan gennemføres.
 5. Bestemmelserne i denne artikel må ikke fortolkes således, at de forpligter EU eller et SADC-ØPA-land til at indrømme den anden part en præferencebehandling, som måtte følge af, at EU eller et SADC-ØPA-land er part i en præferencehandelsaftale med en tredjepart på datoen for undertegnelsen af denne aftale.
 6. I denne artikel forstås ved »stor handelsøkonomi« ethvert udviklet land eller ethvert land, der året forud for ikrafttrædelsen af den i stk. 2 omhandlede aftale tegnede sig for over 1 procent af verdenshandelen, eller enhver gruppe lande, der optræder enkeltvis, samlet eller gennem en aftale om økonomisk integration, og som året forud for ikrafttrædelsen af den i stk. 2 omhandlede aftale tegnede sig for over 1,5 procent af verdenshandelen.
 7. Som undtagelse fra stk. 1 — hvis EU indgår en præferencehandelsaftale med en tredjepart efter undertegnelsen af denne aftale, og denne præferencehandelsaftale indeholder bestemmelser om en gunstigere behandling af tredjeparten end den, EU indrømmer Sydafrika i medfør af denne aftale — indleder EU og Sydafrika konsultationer med henblik på at beslutte, om og hvordan den gunstigere behandling i præferencehandelsaftalen også kan indrømmes Sydafrika. Det fælles råd kan i overensstemmelse med artikel 117 vedtage forslag om ændring af bestemmelserne i denne aftale.
 8. Som undtagelse fra stk. 2 — hvis SACU eller et SADC-ØPA-LDC-land indgår en præferencehandelsaftale med en stor handelsøkonomi og denne præferencehandelsaftale indeholder bestemmelser om en behandling, der indrømmes den store handelsøkonomi af SACU eller det pågældende SADC-ØPA-LDC-land, og som er gunstigere end den, der indrømmes EU i medfør af denne aftale — indleder SACU eller det pågældende SADC-ØPA-LDC-land og EU konsultationer med henblik på at beslutte, om og hvordan den gunstigere behandling i præferencehandelsaftalen også kan indrømmes EU. Det fælles råd kan i overensstemmelse med artikel 117 vedtage forslag om ændring af bestemmelserne i denne aftale.
 Artikel 29
 Fri omsætning
 1. Der opkræves kun told én gang for varer med oprindelse i EU eller SADC-ØPA-landene ved import til henholdsvis SADC-ØPA-landenes eller EU's territorium.
 2. Told, der betales ved import til et SADC-ØPA-land, som også er et SACU-medlemsland, refunderes fuldt ud, når varerne reeksporteres fra toldområdet i det SADC-ØPA-land, der først importerede dem, til et SADC-ØPA-land, som ikke også er et SACU-medlemsland. Sådanne produkter pålægges derefter told i det land, hvor de forbruges. Indtil SADC-ØPA-landene indgår en aftale om procedurerne i forbindelse med dette stykke, anvendes dette stykke i overensstemmelse


text:
med den gældende toldlovgivning og de gældende toldprocedurer.
 3. Parterne er enige om at samarbejde med henblik på at lette varernes omsætning og forenkle toldprocedurerne i SADC-ØPA-landene, især som omhandlet i artikel 13, stk. 2.
 Artikel 30
 Særlige bestemmelser om administrativt samarbejde
 1. Parterne er enige om, at administrativt samarbejde er af afgørende betydning for gennemførelsen af og kontrollen med den præferencebehandling, der indrømmes i medfør af dette kapitel, og understreger, at de er fast besluttet på at bekæmpe uregelmæssigheder og svig i toldspørgsmål og beslægtede anliggender.
 2. Parterne er desuden enige om at samarbejde med henblik på at sikre, at de ansvarlige myndigheder råder over de nødvendige institutionelle strukturer til at besvare anmodninger om bistand effektivt og rettidigt.
 3. Uden at det berører artikel 9 i protokol 2, forstås i denne artikel ved manglende administrativt samarbejde bl.a.:
 a)
 gentagne forsømmelser af forpligtelsen til at kontrollere den eller de pågældende produkters oprindelsesstatus, jf. artikel 38 i protokol 1
 b)
 gentagne afslag på eller unødige forsinkelser med at foretage og/eller give meddelelse om resultaterne af efterfølgende kontrol af oprindelsesbeviset, jf. artikel 38 i protokol 1
 c)
 gentagne afslag på eller unødige forsinkelser med at give tilladelse til at udføre en opgave i forbindelse med det administrative samarbejde for at kontrollere ægtheden af dokumenter eller korrektheden af oplysninger, der er af betydning for indrømmelsen af den pågældende præferencebehandling, jf. artikel 7 i protokol 2.
 4. I denne artikels forstand kan der bl.a. være tale om konstatering af uregelmæssigheder eller svig, hvis der sker en hurtig og ikke tilstrækkeligt begrundet stigning i vareimporten til et niveau, der overskrider den anden parts sædvanlige produktions- og eksportkapacitet, og der foreligger objektive oplysninger om uregelmæssigheder eller svig.
 5. Har en part på grundlag af objektive oplysninger konstateret, at der foreligger manglende administrativt samarbejde og/eller uregelmæssigheder eller svig, kan den pågældende part under usædvanlige omstændigheder midlertidigt suspendere den relevante præferencebehandling af den eller de pågældende produkter og af den pågældende specifikke oprindelse i overensstemmelse med denne artikel.
 6. I denne artikel forstås ved »usædvanlige omstændigheder« omstændigheder, som har eller kunne have en betydelig negativ virkning for en part, hvis den relevante præferencebehandling af det eller de pågældende produkter skulle fortsætte.
 7. Den midlertidige suspension i henhold til stk. 5 er underlagt følgende betingelser:
 a)
 den part, der på grundlag af objektive oplysninger har konstateret, at der foreligger manglende administrativt samarbejde og/eller uregelmæssigheder eller svig, giver hurtigst muligt Udvalget for Handel og Udvikling meddelelse herom sammen med de objektive oplysninger og indleder på grundlag af alle relevante oplysninger og objektive konstateringer, herunder oplysninger vedrørende kapacitet og/eller strukturelle begrænsninger, konsultationer i Udvalget for Handel og Udvikling med henblik på at nå frem til en gensidigt acceptabel løsning
 b)
 har Udvalget for Handel og Udvikling undersøgt spørgsmålet, og er det ikke nået frem til en acceptabel løsning senest fire (4) måneder efter modtagelsen af meddelelsen, kan den berørte part midlertidigt suspendere den relevante præferencebehandling af det eller de pågældende produkter og af den pågældende specifikke oprindelse. En midlertidig suspension meddeles


text:
Udvalget for Handel og Udvikling hurtigst muligt. På anmodning af en af parterne kan fristen for at nå til enighed om en acceptabel løsning forlænges til fem (5) måneder i behørigt begrundede tilfælde
 c)
 midlertidige suspensioner i henhold til denne artikel begrænses til, hvad der er nødvendigt for at beskytte den berørte parts finansielle interesser. Suspensioner må højst vare seks (6) måneder med mulighed for forlængelse med yderligere seks (6) måneder, når Udvalget for Handel og Udvikling har haft lejlighed til at genbehandle spørgsmålet. Midlertidige suspensioner meddeles Udvalget for Handel og Udvikling straks efter vedtagelsen. De er genstand for regelmæssige konsultationer i Udvalget for Handel og Udvikling, navnlig med henblik på at bringe dem til ophør, så snart betingelserne for deres anvendelse ikke længere er til stede.
 Artikel 31
 Behandling af administrative fejl
 Parterne anerkender, at de hver især har beføjelse til at rette administrative fejl under gennemførelsen af denne aftale. Afdækkes der fejl, kan parterne hver især anmode Udvalget for Handel og Udvikling om at undersøge mulighederne for at vedtage alle passende foranstaltninger med henblik på at løse problemet.
 KAPITEL II
 Handelspolitiske beskyttelsesinstrumenter
 Artikel 32
 Antidumping- og udligningsforanstaltninger
 For begge parters rettigheder og forpligtelser hvad angår anvendelsen af antidumping- eller udligningsforanstaltninger gælder de relevante WTO-aftaler. Bestemmelserne i denne artikel er ikke underlagt bestemmelserne i del III.
 Artikel 33
 Multilaterale beskyttelsesforanstaltninger
 1. Med forbehold af bestemmelserne i denne artikel er intet i denne aftale til hinder for, at en part kan indføre foranstaltninger i overensstemmelse med artikel XIX i GATT 1994, WTO-aftalen om beskyttelsesforanstaltninger, artikel 5 i WTO-aftalen om landbrug, der er knyttet som bilag til Marrakeshoverenskomsten om oprettelse af Verdenshandelsorganisationen (»WTO-aftalen«), og andre relevante WTO-aftaler.
 2. Uanset stk. 1 fritager EU i betragtning af nærværende aftales overordnede udviklingsmål og SADC-ØPA-landenes beskedne økonomiske betydning import fra alle SADC-ØPA-lande for enhver foranstaltning, der måtte træffes i medfør af artikel XIX i GATT 1994, WTO-aftalen om beskyttelsesforanstaltninger og artikel 5 i WTO-aftalen om landbrug.
 3. Bestemmelsen i stk. 2 finder anvendelse i en periode på fem (5) år fra datoen for ikrafttrædelsen af denne aftale. Senest et hundrede og tyve (120) dage inden udløbet af denne periode tager det fælles råd anvendelsen af stk. 2 op til fornyet overvejelse i lyset af SADC-ØPA-landenes udviklingsbehov med henblik på at tage stilling til, om bestemmelsen bør forlænges.
 4. Bestemmelsen i stk. 1 er ikke underlagt bestemmelserne i del III.
 Artikel 34
 Generelle bilaterale beskyttelsesforanstaltninger
 1. Uanset artikel 33 kan en part eller i givet fald SACU, efter at have undersøgt, om der er alternative løsninger, indføre beskyttelsesforanstaltninger af begrænset varighed, som fraviger bestemmelserne i artikel 24 og 25, på de betingelser og efter de procedurer, der er fastlagt i nærværende artikel.
 2. De i stk. 1 omhandlede beskyttelsesforanstaltninger kan træffes, hvis et produkt med oprindelse i en af parterne som følge af en parts forpligtelser i henhold til denne aftale, herunder toldindrømmelser, importeres til den anden parts eller i givet fald SACU's territorium i så forhøjede mængder og under sådanne vilkår, at det forårsager,


text:
eller der er fare for, at det vil forårsage:
 a)
 alvorlig skade for indenlandske producenter af tilsvarende eller direkte konkurrerende produkter på den importerende parts eller i givet fald SACU's territorium
 b)
 forstyrrelser i en økonomisk sektor, der producerer tilsvarende eller direkte konkurrerende produkter, navnlig hvis disse forstyrrelser skaber store sociale problemer eller vanskeligheder, som kunne føre til en alvorlig forværrelse af den økonomiske situation i den importerende part eller i givet fald SACU, eller
 c)
 forstyrrelser på markederne for tilsvarende eller direkte konkurrerende landbrugsprodukter på den importerende parts eller i givet fald SACU's territorium.
 Disse beskyttelsesforanstaltninger må ikke gå videre, end hvad der er nødvendigt for at afhjælpe eller forebygge en alvorlig skade eller forstyrrelser.
 3. De i denne artikel omhandlede beskyttelsesforanstaltninger tager form af en eller flere af følgende foranstaltninger:
 a)
 suspension af yderligere nedsættelser af importtolden for det pågældende produkt som fastsat i denne aftale
 b)
 forhøjelse af toldsatsen for det pågældende produkt op til højst den på tidspunktet for indførelsen af foranstaltningen gældende MFN-toldsats eller
 c)
 indførelse af toldkontingenter for det pågældende produkt.
 4. Importeres et produkt med oprindelse i et SADC-ØPA-land i så forhøjede mængder og under sådanne vilkår, at det forårsager, eller der er fare for, at det vil forårsage, en af de i stk. 2, litra a)-c), omhandlede situationer i en tilsvarende eller direkte konkurrerende produktionssektor i en eller flere regioner i EU's yderste periferi, kan EU træffe tilsyns- eller beskyttelsesforanstaltninger begrænset til den eller de pågældende regioner efter procedurerne i stk. 6-8, jf. dog stk. 1-3.
 5. Importeres et produkt med oprindelse i EU i så forhøjede mængder og under sådanne vilkår, at det forårsager, eller der er fare for, at det vil forårsage en af de i stk. 2, litra a)-c), omhandlede situationer i et SADC-ØPA-lande eller i givet fald SACU, kan det berørte SADC-ØPA-land eller i givet fald SACU træffe tilsyns- eller beskyttelsesforanstaltninger begrænset til dets territorium i overensstemmelse med procedurerne i stk. 6-8, jf. dog stk. 1-3.
 6. De i denne artikel omhandlede beskyttelsesforanstaltninger:
 a)
 opretholdes kun så længe, det er nødvendigt for at forebygge eller afhjælpe en alvorlig skade eller forstyrrelser som omhandlet i stk. 2, 4 og 5.
 b)
 må ikke anvendes i over to (2) år. Er de omstændigheder, der lå til grund for indførelsen af beskyttelsesforanstaltninger, fortsat til stede, kan de pågældende foranstaltninger forlænges med en yderligere periode på højst to (2) år. Indfører et SADC-ØPA-land eller i givet fald SACU en beskyttelsesforanstaltning, eller indfører EU en foranstaltning begrænset til en eller flere regioner i dets yderste periferi, kan de dog anvende den pågældende foranstaltning i en periode på højst fire (4) år, og hvis de omstændigheder, der lå til grund for indførelsen af beskyttelsesforanstaltningen, fortsat er til stede, kan den forlænges med en yderligere periode på fire (4) år
 c)
 som varer over et (1) år, skal ledsages af klare regler for deres gradvise afvikling senest ved udløbet af den fastsatte periode og
 d)
 må ikke anvendes ved import af et produkt, som tidligere


text:
har været genstand for en sådan foranstaltning, i en periode på mindst et (1) år efter foranstaltningens udløb.
 7. Ved gennemførelsen af stk. 1-6 gælder følgende bestemmelser:
 a)
 er en part eller i givet fald SACU af den opfattelse, at der foreligger en af de i stk. 2, litra a)-c), stk. 4 og/eller stk. 5 omhandlede situationer, indbringer den straks sagen for Udvalget for Handel og Udvikling med henblik på undersøgelse
 b)
 Udvalget for Handel og Udvikling kan om nødvendigt fremsætte henstillinger for at afhjælpe situationen. Hvis Udvalget for Handel og Udvikling ikke senest tredive (30) dage efter sagens indbringelse for udvalget har fremsat henstillinger, der kan afhjælpe situationen, eller der ikke er fundet nogen anden tilfredsstillende løsning, kan den importerende part indføre passende foranstaltninger til afhjælpning af situationen i overensstemmelse med denne artikel
 c)
 parten eller i givet fald SACU giver, inden den træffer en foranstaltning i henhold til denne artikel, eller hurtigst muligt i de tilfælde, der er omfattet af stk. 8, Udvalget for Handel og Udvikling alle de oplysninger, der er relevante for en grundig undersøgelse af situationen, med henblik på at finde en for de berørte parter acceptabel løsning
 d)
 der vælges i medfør af denne artikel fortrinsvis sådanne beskyttelsesforanstaltninger, som forstyrrer anvendelsen af denne aftale mindst muligt. Hvis den på dagen umiddelbart inden ikrafttrædelsen af denne aftale gældende MFN-toldsats er lavere end den MFN-toldsats, der anvendes på tidspunktet for indførelsen af foranstaltningen, kan foranstaltningerne i henhold til stk. 3, litra b), overstige den på dagen umiddelbart inden ikrafttrædelsen af denne aftale gældende MFN-toldsats. I så fald giver parten eller i givet fald SACU i overensstemmelse med litra c) Udvalget for Handel og Udvikling de relevante oplysninger, der viser, at en forhøjelse af tolden op til den på ikrafttrædelsestidspunktet gældende MFN-toldsats ikke er tilstrækkelig, og at det er nødvendigt med en højere toldsats for at afhjælpe eller forebygge en alvorlig skade eller forstyrrelser som omhandlet i stk. 2
 e)
 enhver beskyttelsesforanstaltning, der træffes i medfør af denne artikel, meddeles straks Udvalget for Handel og Udvikling og er dér genstand for regelmæssige konsultationer, navnlig med henblik på fastsættelse af en tidsplan, der gør det muligt at afskaffe den, så snart omstændighederne tillader det.
 8. Hvis en forsinkelse ville forvolde en vanskeligt genoprettelig skade, kan den importerende part eller i givet fald SACU træffe de i stk. 3, 4 og/eller 5 omhandlede foranstaltninger midlertidigt uden at opfylde kravene i stk. 7.
 a)
 En sådan foranstaltning kan iværksættes for en periode på højst et hundrede og firs (180) dage, når foranstaltningerne træffes af EU, og to hundrede (200) dage, når de træffes af et SADC-ØPA-land eller i givet fald SACU, eller når de af EU trufne foranstaltninger er begrænset til en eller flere regioner i dets yderste periferi.
 b)
 En sådan midlertidig foranstaltnings varighed medregnes som en del af den indledende periode og en eventuel forlængelse som omhandlet i stk. 6.
 c)
 Når der træffes sådanne midlertidige foranstaltninger, tages der hensyn til alle involverede parters interesser.
 d)
 Den importerende


text:
part eller i givet fald SACU underretter den anden berørte part og indbringer straks sagen for Udvalget for Handel og Udvikling med henblik på undersøgelse.
 9. Hvis den importerende part eller i givet fald SACU iværksætter en administrativ procedure vedrørende importen af et produkt med det formål hurtigt at tilvejebringe oplysninger om en udvikling i samhandelen, som kan medføre de i denne artikel omhandlede problemer, underretter den straks Udvalget for Handel og Udvikling herom.
 10. De beskyttelsesforanstaltninger, der indføres i henhold til denne artikel, er ikke underlagt WTO's tvistbilæggelsesbestemmelser.
 Artikel 35
 Landbrugsbeskyttelsesforanstaltninger
 1. Uanset artikel 34 kan der indføres en beskyttelsesforanstaltning i form af en importtold, hvis importmængden til SACU af et i bilag IV opført landbrugsprodukt med oprindelse i EU overstiger den deri anførte referencemængde for produktet i en given tolvmåneders periode.
 2. De i stk. 1 omhandlede landbrugsprodukter kan pålægges en told på højst 25 % af den gældende bundne WTO-toldsats eller 25 procentpoint, hvis denne sats er højere. Denne told må ikke være højere end den gældende MFN-toldsats.
 3. De i denne artikel omhandlede beskyttelsesforanstaltninger opretholdes kalenderåret ud eller i fem (5) måneder, hvis dette er en længere periode.
 4. De i denne artikel omhandlede beskyttelsesforanstaltninger må ikke indføres eller opretholdes for samme vare samtidig med:
 a)
 en generel bilateral beskyttelsesforanstaltning i henhold til artikel 34
 b)
 en foranstaltning i henhold til artikel XIX i GATT 1994 og WTO-aftalen om beskyttelsesforanstaltninger eller
 c)
 en særlig beskyttelsesforanstaltning i henhold til artikel 5 i WTO-aftalen om landbrug.
 5. De i denne artikel omhandlede beskyttelsesforanstaltninger gennemføres på en gennemsigtig måde. Senest ti (10) dage efter indførelsen af en sådan foranstaltning underretter SACU skriftligt EU og afgiver relevante oplysninger om foranstaltningen. Efter anmodning rådfører SACU sig med EU om anvendelsen af foranstaltningen. SACU underretter også Udvalget for Handel og Udvikling senest tredive (30) dage efter indførelsen af foranstaltningen.
 6. Gennemførelsen og anvendelsen af denne artikel kan tages op til drøftelse og fornyet overvejelse i Udvalget for Handel og Udvikling. Efter anmodning fra en af parterne kan Udvalget for Handel og Udvikling tage de i denne artikel fastsatte referencemængder og landbrugsprodukter op til fornyet overvejelse.
 7. Bestemmelserne i denne artikel må kun anvendes i en periode på tolv (12) år fra datoen for ikrafttrædelsen af denne aftale.
 Artikel 36
 Beskyttelsesforanstaltninger på fødevaresikkerhedsområdet
 1. Parterne erkender, at fjernelsen af handelshindringer mellem dem som omhandlet i denne aftale kan stille SADC-ØPA-landenes producenter i landbrugs- og fødevaresektoren over for store udfordringer, og er derfor enige om at rådføre sig med hinanden om disse problemer.
 2. Er det afgørende for at forebygge eller afhjælpe en alvorlig generel eller lokal mangel på fødevarer eller andre produkter, som er vigtige for fødevaresikkerheden i et SADC-ØPA-land, og giver eller kan denne situation give anledning til store vanskeligheder for et SADC-ØPA-land, kan det pågældende land uanset artikel 34 indføre beskyttelsesforanstaltninger efter proceduren i artikel 34, stk. 7, litra b)-d), stk. 8 og 9. Foranstaltningen tages op til fornyet overvejelse mindst en gang om året og ophæves, så snart de omstændigheder,


text:
der førte til dens indførelse, ikke længere er til stede.
 Artikel 37
 Overgangsbeskyttelsesforanstaltninger i BLNS-landene
 1. Parterne erkender, at de liberaliserede produkter i bilag V er af følsom karakter for BLNS-landene.
 2. Uanset artikel 34 kan et BLNS-land indføre en overgangsbeskyttelsesforanstaltning, hvis et i bilag V opført produkt med oprindelse i EU importeres til et BLNS-lands territorium i så forhøjede mængder, at det forårsager, eller der er fare for, at det vil forårsage, alvorlig skade i det berørte BLNS-land.
 3. De i stk. 2 omhandlede beskyttelsesforanstaltninger tager form af en told på det pågældende produkt i bilag V på højst den MFN-toldsats, der gælder på tidspunktet for indførelsen af foranstaltningen, eller et toldkontingent med nulsats, forudsat at tolden uden for kontingentet ikke overstiger den på tidspunktet for indførelsen af foranstaltningen gældende MFN-toldsats.
 4. Tredive (30) dage inden indførelsen af beskyttelsesforanstaltningen underretter det berørte BLNS-land skriftligt EU herom. Efter underretningen har det berørte land tres (60) dage til at afgive alle relevante oplysninger om foranstaltningen.
 5. Det berørte BLNS-land og EU indleder konsultationer om beskyttelsesforanstaltningen efter anmodning fra en af parterne, jf. dog stk. 2.
 6. De i denne artikel omhandlede beskyttelsesforanstaltninger anvendes i en periode på højst fire (4) år. Hvis de omstændigheder, der lå til grund for indførelsen af en foranstaltning, fortsat er til stede, kan den pågældende foranstaltning forlænges med en yderligere periode på højst fire (4) år.
 7. Tolv (12) år efter ikrafttrædelsen af denne aftale må der ikke længere indføres beskyttelsesforanstaltninger som omhandlet i denne artikel.
 Artikel 38
 Foranstaltninger til beskyttelse af nyoprettede industrier
 1. Uanset artikel 34 kan Botswana, Lesotho, Namibia, Mozambique og Swaziland midlertidigt suspendere yderligere toldnedsættelser eller forhøje tolden til højst den gældende MFN-toldsats, hvis et produkt med oprindelse i EU som følge af toldnedsættelsen importeres til deres territorium i så forhøjede mængder og under sådanne vilkår, at det bringer oprettelsen af en ny industri i fare, eller det forårsager, eller der er fare for, at det vil forårsage, forstyrrelser for en nyoprettet industri, der producerer tilsvarende eller direkte konkurrerende produkter.
 2. Beskyttelsesforanstaltninger, som et SADC-ØPA-land, der også er et SACU-medlemsland, indfører i overensstemmelse med stk. 1, tager form af yderligere told, der udelukkende opkræves af det SADC-ØPA-land, der påberåber sig denne bestemmelse.
 3. De i stk. 1 omhandlede beskyttelsesforanstaltninger kan anvendes i en periode på højst otte (8) år, som kan forlænges ved en afgørelse, der træffes af det fælles råd.
 4. For så vidt angår gennemførelsen af stk. 1 og 2 gælder følgende bestemmelser:
 a)
 er et SADC-ØPA-land af den opfattelse, at de i stk. 1 omhandlede omstændigheder er til stede, indbringer den straks sagen for Udvalget for Handel og Udvikling med henblik på undersøgelse. Det berørte SADC-ØPA-land giver Udvalget for Handel og Udvikling alle de oplysninger, der er relevante for en grundig undersøgelse af situationen
 b)
 Udvalget for Handel og Udvikling kan fremsætte henstillinger med henblik på at finde en acceptabel løsning, der kan afhjælpe situationen. Hvis Udvalget for Handel og Udvikling ikke senest tredive (30) dage efter sagens indbringelse


text:
for udvalget har fremsat henstillinger, eller der ikke er fundet nogen anden tilfredsstillende løsning, kan det berørte SADC-ØPA-land indføre foranstaltninger i overensstemmelse med denne artikel
 c)
 der indføres i medfør af stk. 1 fortrinsvis sådanne foranstaltninger, som forstyrrer anvendelsen af denne aftale mindst muligt, og
 d)
 enhver foranstaltning, der træffes i henhold til denne artikel, meddeles straks Udvalget for Handel og Udvikling og er dér genstand for regelmæssige konsultationer.
 5. Hvis en forsinkelse under kritiske omstændigheder ville forvolde en vanskeligt genoprettelig skade, kan det berørte SADC-ØPA-land træffe de i stk. 1 omhandlede foranstaltninger midlertidigt uden at opfylde kravene i stk. 4. En sådan foranstaltning kan iværksættes for en periode på højst to hundrede (200) dage. En sådan midlertidig foranstaltnings varighed medregnes som en del af den i stk. 3 omhandlede periode. Når der træffes sådanne midlertidige foranstaltninger, tages der hensyn til alle involverede parters interesser. Det berørte importerende SADC-ØPA-land underretter EU og indbringer straks sagen for Udvalget for Handel og Udvikling med henblik på undersøgelse af den midlertidige foranstaltning.
 6. SACU-medlemsstater har ret til at benytte sig af SACU-aftalens artikel 26.
 KAPITEL III
 Ikke-toldmæssige foranstaltninger
 Artikel 39
 Forbud mod kvantitative restriktioner
 Parterne kan indføre kvantitative restriktioner, forudsat at de anvendes i overensstemmelse med WTO-aftalen.
 Artikel 40
 National behandling ved intern beskatning og regulering
 1. Parterne anerkender, at interne skatter og andre interne afgifter samt love, administrative bestemmelser og krav vedrørende salg, udbud til salg, køb, transport, distribution eller brug af varer internt og interne kvantitative forskrifter for blanding, forarbejdning eller anvendelse af produkter i bestemte mængder eller forhold, ikke bør anvendes på importerede eller indenlandske produkter således, at de beskytter den indenlandske produktion.
 2. Importerede produkter med oprindelse i anden part må ikke direkte eller indirekte pålægges skatter eller andre interne afgifter af nogen art, som overstiger dem, der direkte eller indirekte finder anvendelse på tilsvarende indenlandske produkter. Herudover må parterne ikke på anden måde pålægge importerede eller indenlandske produkter interne skatter og andre afgifter på en måde, som strider mod principperne i stk. 1 (4).
 3. Importerede produkter med oprindelse i den anden part indrømmes en behandling, der ikke er mindre gunstig end den, der indrømmes tilsvarende indenlandske produkter af national oprindelse i medfør af alle love, administrative bestemmelser og krav vedrørende salg, udbud til salg, køb, transport, distribution eller brug internt. Bestemmelserne i dette stykke er ikke til hinder for anvendelse af differentierede takster for intern transport, som udelukkende beror på hensynet til transportmidlernes i økonomisk henseende mest hensigtsmæssige drift og ikke på produktets oprindelse.
 4. Parterne må ikke indføre eller opretholde interne kvantitative forskrifter for blanding, forarbejdning eller anvendelse af produkter i bestemte mængder eller forhold, der direkte eller indirekte kræver, at en bestemt mængde eller andel af et produkt, som er genstand for de pågældende forskrifter, skal komme fra indenlandske forsyningskilder. Herudover må parterne ikke på anden måde anvende interne kvantitative forskrifter på en måde, som strider mod principperne i stk. 1.
 5. Interne kvantitative forskrifter for blanding, forarbejdning eller anvendelse af produkter i bestemte mængder


text:
eller forhold må ikke anvendes med det formål at fordele disse mængder eller andele mellem eksterne forsyningskilder.
 6. Bestemmelserne i denne artikel finder ikke anvendelse på love, bestemmelser eller krav vedrørende offentlige organers indkøb af varer til eget brug og uden sigte på kommercielt videresalg eller anvendelse i forbindelse med produktion af varer til kommercielt salg.
 7. Bestemmelserne i denne artikel er ikke til hinder for udbetaling af subsidier udelukkende til indenlandske producenter, herunder udbetalinger, hvortil anvendes provenuet af interne skatter eller afgifter, der er pålagt i overensstemmelse med denne artikel, samt ydelse af subsidier gennem statslige indkøb af indenlandske produkter.
 8. Parterne erkender, at interne foranstaltninger til kontrol med maksimumspriser kan have skadelige virkninger for parter, der udbyder importerede produkter, selv om foranstaltningerne overholder denne artikels øvrige bestemmelser. Parter, der anvender sådanne foranstaltninger, skal derfor tage hensyn til eksporterende parters interesser med henblik på i videst muligt omfang at undgå sådanne skadelige virkninger.
 9. Bestemmelserne i denne artikel er ikke til hinder for, at en part kan indføre eller opretholde interne kvantitative forskrifter vedrørende eksponerede kinematografiske film, som opfylder kravene i artikel IV i GATT 1947.
 KAPITEL IV
 Told- og handelslettelser
 Artikel 41
 Mål
 Målene med dette kapitel er:
 a)
 at styrke samarbejdet om told- og handelslettelser for at sikre, at de relevante retsforskrifter og procedurer og toldmyndighedernes administrative kapacitet opfylder målene om effektiv kontrol og fremme af handelslettelser
 b)
 at fremme harmoniseringen af toldlovgivning og -procedurer
 c)
 at sikre, at de legitime mål for den offentlige orden, herunder målene vedrørende sikkerhed og forebyggelse af svig i forbindelse med told- og handelslettelser, på ingen måde anfægtes, og
 d)
 at yde den fornødne støtte til SADC-ØPA-landenes toldmyndigheder, så de kan gennemføre denne aftale effektivt.
 Artikel 42
 Toldsamarbejde og administrativt samarbejde
 1. For at sikre efterlevelse af bestemmelserne i dette kapitel og effektivt opfylde målene i artikel 41 forpligter parterne sig til:
 a)
 at udveksle oplysninger om toldlovgivning og -procedurer
 b)
 at udvikle fælles initiativer vedrørende told- og handelslettelser og styrkelse af administrativ kapacitet
 c)
 at udveksle erfaringer og god praksis inden for bekæmpelse af korruption og svig på områder, der er relateret til dette kapitel
 d)
 at udveksle erfaringer og god praksis vedrørende import-, eksport- og transitprocedurer og vedrørende forbedring af den service, der ydes erhvervslivet
 e)
 at udveksle erfaringer og god praksis vedrørende fremme af transit
 f)
 at lette udveksling af eksperter mellem toldmyndigheder og
 g)
 at tilskynde til koordinering mellem alle berørte organer, både i og mellem landene.
 2. Parterne skal bane vejen for og udvikle et bedre samarbejde om gennemførelsen af Verdenstoldorganisationens (»WCO's«) »Framework of Standards to Secure and Facilitate Global Trade« fra 2005. Dette samarbejde omfatter bl.a. initiativer med henblik på gensidig anerkendelse af status som autoriseret erhvervsdrivende og forhåndsudveksling af oplysninger for at muliggøre en effektiv risikovurdering og -styring i sikkerhedsøjemed.
 3. Parterne yder hinanden gensidig administrativ bistand i toldspørgsmål efter bestemmelserne i protokol 2.
 Artikel 43
 Toldlovgivning og -procedurer
 1. Parterne er enige om, at deres respektive handels- og toldbestemmelser og -procedurer i videst


text:
muligt omfang skal baseres på:
 a)
 den reviderede Kyotokonvention om forenkling og harmonisering af toldprocedurerne fra 1999, de væsentlige elementer i WCO's »Framework of Standards to Secure and Facilitate Global Trade«, den internationale konvention om det harmoniserede system og andre internationale instrumenter og standarder, der gælder på told- og handelsområdet
 b)
 behovet for at beskytte og lette lovlig samhandel
 c)
 behovet for at undgå at lægge unødvendige og diskriminerende byrder på de erhvervsdrivende, behovet for at sikre beskyttelse mod svig og korruption og behovet for yderligere at begunstige erhvervsdrivende, der i høj grad efterlever reglerne
 d)
 parternes behov for at anvende et (evt. elektronisk) administrativt enhedsdokument
 e)
 anvendelse af moderne toldteknikker, herunder risikovurdering, forenklede procedurer for indpassage og frigivelse af varer, kontrol efter frigivelse og metoder til virksomhedsrevision
 f)
 gennemsigtighed, effektivitet og proportionalitet for at nedbringe omkostningerne og øge forudsigeligheden for de erhvervsdrivende
 g)
 behovet for ikke-forskelsbehandling med hensyn til krav og procedurer, der gælder for import, eksport og varer i transit, selv om det accepteres, at forskellige sendinger kan behandles forskelligt i henhold til objektive risikovurderingskriterier
 h)
 en gradvis udvikling af systemer, herunder IT-baserede systemer, til både eksport- og importtransaktioner, der kan lette udvekslingen af oplysninger mellem erhvervsdrivende, toldmyndigheder og andre organer
 i)
 indførelse af systemer, der letter import af varer gennem anvendelse af forenklede toldprocedurer og -processer, herunder »pre-arrival clearance«-systemer
 j)
 afskaffelse af alle krav om obligatorisk inspektion før afsendelsen, jf. WTO-aftalen om inspektion før afsendelse, eller tilsvarende krav
 k)
 anvendelse af regler, der sikrer, at sanktioner for mindre overtrædelser af toldregulativerne eller procedurekravene er rimelige, og at deres anvendelse ikke giver anledning til unødige forsinkelser af toldklareringen
 l)
 en ordning med bindende besked i toldspørgsmål, navnlig vedrørende tarifering og oprindelsesregler, i overensstemmelse med deres respektive lovgivning
 m)
 lettelse af transitforsendelser
 n)
 afskaffelse af alle krav om obligatorisk anvendelse af toldklarere og
 o)
 gennemsigtige, ikke-diskriminerende og rimelige regler for godkendelse af toldklarerere.
 2. For at forbedre arbejdsmetoderne og sikre gennemsigtighed og effektivitet i toldtransaktioner forpligter parterne sig til:
 a)
 at sikre, at de højeste standarder for integritet opretholdes gennem anvendelse af foranstaltninger til bekæmpelse af korruption på dette område
 b)
 at træffe yderligere foranstaltninger for at indskrænke, forenkle og standardisere oplysninger i dokumenter, der kræves af toldmyndigheder og andre beslægtede organer
 c)
 at forenkle krav og formaliteter i det omfang, det er muligt, med henblik på hurtig frigivelse og fortoldning af varer
 d)
 at etablere effektive, hurtige og ikke-diskriminerende procedurer, som gør det muligt at påklage toldmyndighedernes og andre organers administrative handlinger, afgørelser og beslutninger vedrørende import, eksport eller varer i transit. Disse procedurer skal være lettilgængelige, også for små og mellemstore virksomheder, og
 e)
 at skabe et klima, der er nødvendigt for en effektiv håndhævelse af de lovgivningsmæssige krav.
 Artikel 44
 Lettelse af transitforsendelser
 1. Parterne sikrer fri transit for varer gennem deres territorium ad den hertil bedst egnede rute. Eventuelle kontrolforanstaltninger eller krav skal være ikke-diskriminerende og rimelige, og de skal anvendes ensartet.
 2. Parterne giver varer i transit en behandling, der ikke er mindre gunstig


text:
end den, der gives indenlandske varer, med hensyn til eksport, import og transport, uden at dette er til hinder for legitim toldkontrol.
 3. Parterne:
 a)
 indfører ordninger for transport under toldlukke, der muliggør varetransit, uden at der skal betales told og andre afgifter, forudsat at der gives passende garantier
 b)
 fremmer og gennemfører regionale ordninger for transit
 c)
 anvender internationale standarder og instrumenter for transit og
 d)
 tilskynder til koordinering mellem alle berørte organer, både i og mellem landene.
 Artikel 45
 Forbindelser med erhvervslivet
 Parterne er enige om:
 a)
 at sikre, at alle toldrelaterede retsforskrifter, procedurer og gebyrer og afgifter samt så vidt muligt de nødvendige forklarende bemærkninger gøres offentligt tilgængelige, så vidt muligt i elektronisk form
 b)
 så vidt muligt at høre repræsentanter for handelssektoren rettidigt og regelmæssigt om forslag til retsakter og procedurer vedrørende told og toldrelaterede handelsspørgsmål
 c)
 når det er relevant, at indføre og gennemføre nye eller ændrede retsforskrifter og procedurer på en sådan måde, at handelsdrivende kan forberede sig på at efterleve dem. Parterne offentliggør relevante administrative oplysninger, navnlig om de relevante organers krav, om procedurer, åbningstider og arbejdsgang for toldkontorer i havne og ved grænseovergange samt om kontaktpunkter, hvor der kan fås oplysninger, og
 d)
 at tilskynde til samarbejde mellem de erhvervsdrivende og de relevante myndigheder gennem anvendelse af instrumenter som f.eks. aftalememoranda.
 Artikel 46
 Toldværdiansættelse
 1. Aftalen om anvendelsen af artikel VII i GATT 1994 (»WTO-aftalen om toldværdiansættelse«) gælder for toldværdiansættelsesreglerne for handel, som er omfattet af denne aftale.
 2. Parterne samarbejder med henblik på at nå frem til en fælles holdning til spørgsmål vedrørende toldværdiansættelse.
 Artikel 47
 Harmonisering af toldstandarder på regionalt plan
 1. Parterne fremmer harmonisering af toldlovgivning, -procedurer, -standarder og -krav.
 2. De fastsætter hver især indholdet af og tempoet for denne proces.
 Artikel 48
 Støtte til SADC-ØPA-landenes toldmyndigheder
 1. Parterne erkender betydningen af at støtte SADC-ØPA-landenes toldmyndigheder med henblik på gennemførelsen af dette kapitel, jf. del I, kapitel III.
 2. De prioriterede støtteområder er:
 a)
 anvendelse af moderne toldteknikker, herunder:
 i)
 risikostyring
 ii)
 kontrol efter frigivelse og
 iii)
 automatisering af toldprocedurer
 b)
 kontrol af toldværdiansættelse, tarifering og oprindelsesregler, herunder med henblik på at opfylde kravet i artikel 43, stk. 1, litra j)
 c)
 lettelse af transit og styrkelse af effektiviteten af regionale transitordninger
 d)
 gennemsigtighed i forbindelse med offentliggørelse og forvaltning af alle handelsbestemmelser og de hermed forbundne gebyrer og formaliteter
 e)
 indførelse og gennemførelse af procedurer og praksis, der afspejler internationale instrumenter og standarder, som gælder på told- og handelsområdet, bl.a. den reviderede Kyotokonvention om forenkling og harmonisering af toldprocedurerne samt WCO's »Framework of Standards to Secure and Facilitate Global Trade«.
 3. Parterne erkender behovet for særlige behovsvurderingsundersøgelser, hvor der tages hensyn til situationen i hvert enkelt land, under anvendelse af WTO's og WCO's behovsvurderingsredskaber eller ethvert andet af parterne godkendt redskab.
 Artikel 49
 Overgangsordninger
 1. Parterne erkender behovet for overgangsordninger med henblik på at sikre en gnidningsløs gennemførelse af bestemmelserne i dette kapitel.
 2. I betragtning af at SADC-ØPA-landene har behov for at styrke deres kapacitet inden


text:
for told- og handelslettelser, indrømmes de i de tilfælde, hvor der på tidspunktet for ikrafttrædelsen af denne aftale består et behov for kapacitetsopbygning, en overgangsperiode på otte (8) år til at opfylde deres forpligtelser i henhold til artikel 27, 43, 44 og 45, uden at dette berører deres WTO-rettigheder og -forpligtelser.
 3. Det fælles råd kan beslutte at forlænge denne overgangsperiode med to (2) år, hvis den nødvendige kapacitet ikke er opnået.
 Artikel 50
 Særligt udvalg for told- og handelslettelser
 1. Parterne nedsætter herved et særligt udvalg for told- og handelslettelser, der skal bestå af repræsentanter for parterne.
 2. Det Særlige Udvalg for Told- og Handelslettelser har bl.a. til opgave:
 a)
 at overvåge gennemførelsen og forvaltningen af dette kapitel og af protokol 1
 b)
 at være forum for konsultationer om og drøftelse af alle spørgsmål vedrørende told, herunder oprindelsesregler, generelle toldprocedurer, toldværdiansættelse, tarifering, transit og gensidig administrativ bistand i toldspørgsmål
 c)
 at styrke samarbejdet om udarbejdelse, anvendelse og håndhævelse af oprindelsesregler og hermed forbundne toldprocedurer, generelle toldprocedurer og gensidig administrativ bistand i toldspørgsmål
 d)
 at styrke samarbejdet om kapacitetsopbygning og faglig bistand
 e)
 at følge op på gennemførelsen af artikel 47
 f)
 selv at vedtage sin forretningsorden og
 g)
 efter aftale mellem parterne at behandle alle andre spørgsmål vedrørende dette kapitel.
 3. Det Særlige Udvalg for Told- og Handelslettelser træder sammen på et tidspunkt og med en dagsorden, som parterne fastlægger på forhånd.
 4. Parterne varetager formandskabet for Det Særlige Udvalg for Told- og Handelslettelser på skift.
 5. Det Særlige Udvalg for Told- og Handelslettelser rapporterer til Udvalget for Handel og Udvikling.
 KAPITEL V
 Tekniske handelshindringer
 Artikel 51
 Multilaterale forpligtelser
 1. Parterne bekræfter deres rettigheder og forpligtelser i henhold til aftalen om tekniske handelshindringer (»WTO-TBT-aftalen«).
 2. Disse rettigheder og forpligtelser danner grundlag for parternes aktiviteter i henhold til dette kapitel.
 Artikel 52
 Mål
 Parterne er enige om:
 a)
 at samarbejde med henblik på at lette og øge deres indbyrdes varehandel ved at indkredse, forebygge og fjerne unødvendige handelshindringer i overensstemmelse med WTO-TBT-aftalen
 b)
 at samarbejde for at styrke den regionale integration og det regionale samarbejde, i særdeleshed i SADC-ØPA-landene, om spørgsmål vedrørende tekniske handelshindringer og
 c)
 at opbygge og styrke SADC-ØPA-landenes tekniske kapacitet i spørgsmål vedrørende tekniske handelshindringer.
 Artikel 53
 Anvendelsesområde og definitioner
 1. Bestemmelserne i dette kapitel finder anvendelse på standarder, tekniske forskrifter og overensstemmelsesvurderingsprocedurer som defineret i WTO-TBT-aftalen, for så vidt de påvirker den handel, der er omfattet af denne aftale.
 2. I forbindelse med dette kapitel finder definitionerne i WTO-TBT-aftalen anvendelse.
 Artikel 54
 Samarbejde og regional integration
 Parterne er enige om, at det er vigtigt, at de nationale og regionale myndigheder, der beskæftiger sig med spørgsmål vedrørende tekniske handelshindringer, både i den offentlige og den private sektor, samarbejder, både af hensyn til handelen i regionen og mellem parterne og for den overordnede regionale integrationsproces, og de agter at samarbejde for at fremme dette.
 Artikel 55
 Gennemsigtighed
 1. Parterne bekræfter princippet om gennemsigtighed i anvendelsen af tekniske forskrifter og standarder i overensstemmelse med WTO-TBT-aftalen.
 2. Parterne erkender betydningen


text:
af effektive mekanismer for samråd, notificering og informationsudveksling vedrørende tekniske forskrifter og standarder i overensstemmelse med WTO-TBT-aftalen.
 3. Parterne er enige om at indføre et system for tidlig varsling for at sikre, at SADC-ØPA-landene får forhåndsbesked om nye EU-foranstaltninger, som kan påvirke deres eksport til EU. Parterne anvender de eksisterende systemer optimalt og undgår unødvendige overlapninger med multilaterale eller unilaterale systemer.
 Artikel 56
 Foranstaltninger vedrørende tekniske handelshindringer
 Parterne er enige om at indkredse og gennemføre de til særlige prioriterede emner eller sektorer bedst egnede mekanismer blandt dem, der understøttes af WTO-TBT-aftalen. Der kan bl.a. være tale om følgende:
 a)
 intensivering af samarbejdet med henblik på at lette adgangen til hinandens markeder ved at øge den gensidige viden om og forståelse af deres respektive ordninger vedrørende tekniske forskrifter, standarder, metrologi, akkreditering og overensstemmelsesvurdering
 b)
 udveksling af oplysninger, indkredsning og gennemførelse af passende mekanismer for særlige emner eller sektorer, dvs. efterlevelse af internationale standarder, brug af leverandørens overensstemmelseserklæring, anvendelse af internationalt anerkendt akkreditering til godkendelse af overensstemmelsesvurderingsorganer og anvendelse af internationale ordninger for produktprøvning og certificering
 c)
 udvælgelse og tilrettelæggelse af sektorspecifikke indgreb vedrørende standarder, tekniske forskrifter og overensstemmelsesvurderingsprocedurer for at fremme forståelsen af og adgangen til hinandens markeder. De pågældende sektorer vil blive udvalgt under hensyntagen til nøgleområder for handelen, herunder prioriterede produkter
 d)
 udvikling af samarbejdsaktiviteter og -foranstaltninger med henblik på at støtte gennemførelsen af rettigheder og forpligtelser i henhold til WTO-TBT-aftalen
 e)
 udvikling af fælles synspunkter og holdninger vedrørende praksis for teknisk regulering, herunder gennemsigtighed, samråd, nødvendighed og proportionalitet, anvendelse af internationale standarder, overensstemmelsesvurderingskrav, anvendelse af konsekvensanalyse og risikovurdering, håndhævelse og markedsovervågning, hvis det er relevant
 f)
 fremme af harmonisering, når det er muligt og på områder af fælles interesse, i retning af internationale standarder samt anvendelse af sådanne standarder i forbindelse med udviklingen af tekniske forskrifter og overensstemmelsesvurderingsprocedurer
 g)
 forpligtelse til, når det bliver aktuelt, at overveje at forhandle aftaler om gensidig anerkendelse inden for sektorer af fælles økonomisk interesse
 h)
 fremme af samarbejde mellem parternes organisationer med ansvar for tekniske forskrifter, metrologi, standardisering, prøvning, certificering, inspektion og akkreditering og
 i)
 fremme af SADC-ØPA-landenes deltagelse i internationale standardiseringsorganer.
 Artikel 57
 Udvalget for Handel og Udviklings rolle i forbindelse med TBT-spørgsmål
 Parterne er enige om, at Udvalget for Handel og Udvikling skal have beføjelse til:
 a)
 at overvåge og nyoverveje gennemførelsen af dette kapitel
 b)
 at sørge for koordinering og samråd i TBT-spørgsmål
 c)
 at indkredse og nyoverveje prioriterede sektorer og produkter og de heraf følgende prioriterede samarbejdsområder
 d)
 at fremsætte henstillinger vedrørende ændringer af dette kapitel, hvis det er nødvendigt og relevant, og
 e)
 efter aftale mellem parterne at behandle alle andre spørgsmål vedrørende dette kapitel.
 Artikel 58
 Kapacitetsopbygning og faglig bistand
 1. Parterne erkender vigtigheden af at samarbejde om tekniske forskrifter, standarder, metrologi, akkreditering og overensstemmelsesvurdering for at nå målene i dette kapitel.
 2. Parterne er enige om følgende prioriterede samarbejdsområder:
 a)
 indførelse af passende ordninger for udveksling af ekspertise, herunder passende uddannelse med henblik på at sikre tilstrækkelig og vedvarende teknisk kompetence i SADC-ØPA-landenes relevante standardiserings-


text:
og overensstemmelsesvurderingsorganer og gensidig forståelse mellem sådanne organer på parternes territorier
 b)
 udvikling af SADC-ØPA-landenes kapacitet inden for tekniske forskrifter, metrologi, standarder, akkreditering og overensstemmelsesvurdering, bl.a. gennem opgradering eller oprettelse af laboratorier og andet udstyr. I den henseende anerkender parterne vigtigheden af at styrke det regionale samarbejde og behovet for at tage hensyn til prioriterede produkter og sektorer
 c)
 udvikling og indførelse i SADC-ØPA-landene af harmoniserede tekniske forskrifter, standarder, metrologi, akkreditering og overensstemmelsesvurderingsprocedurer baseret på relevante internationale standarder
 d)
 støtte til SADC-ØPA-landenes deltagelse i internationale aktiviteter vedrørende standardisering, akkreditering og metrologi og
 e)
 oprettelse af TBT-informations- og notificeringskontorer i SADC-ØPA-landene.
 KAPITEL VI
 Sundheds- og plantesundhedsforanstaltninger
 Artikel 59
 Multilaterale forpligtelser
 1. Parterne bekræfter deres rettigheder og forpligtelser i henhold til aftalen om anvendelsen af sundheds- og plantesundhedsforanstaltninger (»WTO-SPS-aftalen«), den internationale plantebeskyttelseskonvention (»IPPC«), Codex Alimentarius-Kommissionen og Verdensorganisationen for Dyresundhed (»OIE«).
 2. Disse rettigheder og forpligtelser danner grundlag for parternes aktiviteter i henhold til dette kapitel.
 Artikel 60
 Mål
 Parterne er enige om:
 a)
 at fremme handel og investeringer i SADC-ØPA-landene og parterne imellem og i den forbindelse sørge for, at de foranstaltninger, der indføres, kun finder anvendelse i det omfang, det er nødvendigt for at beskytte menneskers, dyrs og planters liv eller sundhed i overensstemmelse med WTO-SPS-aftalen
 b)
 at samarbejde om styrkelse af den regionale integration og i særdeleshed af SADC-ØPA-landenes samarbejde om sundheds- og plantesundhedsforanstaltninger (»SPS-foranstaltninger«) og at behandle problemer, der skyldes SPS-foranstaltninger, som vedrører prioriterede produkter og sektorer, jf. bilag VI, under behørig hensyntagen til regional integration
 c)
 at fremme samarbejde med sigte på anerkendelse af passende beskyttelsesniveauer i forbindelse med SPS-foranstaltninger og
 d)
 at opbygge og styrke SADC-ØPA-landenes tekniske kapacitet til at gennemføre og overvåge SPS-foranstaltninger og i den forbindelse fremme anvendelsen af internationale standarder og befordre andre SPS-spørgsmål.
 Artikel 61
 Anvendelsesområde og definitioner
 1. Bestemmelserne i dette kapitel finder anvendelse på SPS-foranstaltninger som defineret i WTO-SPS-aftalen.
 2. I forbindelse med dette kapitel finder de definitioner, der anvendes i WTO-SPS-aftalen og internationale standardiseringsorganer, navnlig Codex Alimentarius-Kommissionen, IPPC og OIE, anvendelse.
 Artikel 62
 Kompetente myndigheder
 1. De respektive SPS-myndigheder er de myndigheder i parterne, der har beføjelse til at gennemføre foranstaltningerne i dette kapitel.
 2. Parterne underretter i overensstemmelse med denne aftale hinanden om deres respektive kompetente SPS-myndigheder og eventuelle ændringer vedrørende disse.
 Artikel 63
 Gennemsigtighed
 1. Parterne bekræfter princippet om gennemsigtighed i anvendelsen af SPS-foranstaltninger i overensstemmelse med WTO-SPS-aftalen.
 2. Parterne erkender vigtigheden af effektive mekanismer for samråd, notificering og informationsudveksling vedrørende SPS-foranstaltninger i overensstemmelse med WTO-SPS-aftalen.
 3. Den importerende part underretter den eksporterende part om eventuelle ændringer i dens sundheds- og plantesundhedskrav ved import, som kan påvirke den handel, der er omfattet af dette kapitel. Parterne forpligter sig til om nødvendigt at indføre mekanismer for udveksling af sådanne oplysninger.
 4. Parterne anvender princippet om zoneinddeling eller afgrænsning af segmenter, når de fastlægger betingelser for import, idet de tager hensyn til internationale standarder. Parterne kan også fra sag til sag, og når det er muligt, i fællesskab afgrænse og foreslå zoner eller segmenter med en særlig sundheds- og plantesundhedsmæssig


text:
status for at undgå at forstyrre handelen.
 Artikel 64
 Informationsudveksling
 1. Parterne er enige om at indføre et system for tidlig varsling for at sikre, at SADC-ØPA-landene får forhåndsbesked om nye SPS-foranstaltninger truffet af EU, som kan påvirke SADC-ØPA-landenes eksport til EU. Dette system baseres i givet fald på eksisterende mekanismer.
 2. Parterne er enige om at samarbejde om videreudviklingen af nettet til epidemiologisk overvågning af dyresygdomme og på plantesundhedsområdet. De vil udveksle oplysninger om forekomsten af skadegørere og sygdomme, der frembyder en kendt, overhængende fare for den anden part.
 Artikel 65
 Udvalget for Handel og Udviklings rolle i forbindelse med SPS-spørgsmål
 Udvalget for Handel og Udvikling skal have beføjelse til:
 a)
 at overvåge og nyoverveje gennemførelsen af dette kapitel
 b)
 at rådgive og fremsætte henstillinger med henblik på at opfylde målene i dette kapitel via dets gennemførelse
 c)
 at være forum for drøftelser og informationsudveksling og for spørgsmål vedrørende samarbejde
 d)
 at fremsætte henstillinger vedrørende ændringer af dette kapitel, hvis det er nødvendigt og relevant
 e)
 at nyoverveje listen over prioriterede produkter og sektorer i bilag VI og de heraf følgende prioriterede samarbejdsområder
 f)
 at styrke samarbejdet om udvikling, anvendelse og håndhævelse af SPS-foranstaltninger og
 g)
 at behandle alle andre relevante spørgsmål.
 Artikel 66
 Konsultationer
 Hvis en part finder, at den anden part har truffet foranstaltninger, som kan påvirke eller har påvirket adgangen til dens marked, afholdes der passende konsultationer med henblik på at undgå unødvendige forsinkelser og finde en passende løsning i overensstemmelse med WTO-SPS-aftalen. Med henblik herpå udveksler parterne navne og adresser på kontaktpunkter med sundheds- og plantesundhedsmæssig ekspertise for at fremme kommunikation og informationsudveksling.
 Artikel 67
 Samarbejde, kapacitetsopbygning og faglig bistand
 Parterne er enige om:
 a)
 at fremme samarbejde mellem parternes ligestillede institutioner
 b)
 at samarbejde med henblik på at fremme den regionale harmonisering af foranstaltninger og udviklingen af passende lovgivningsmæssige rammer og politikker i og mellem SADC-ØPA-landene og dermed styrke handel og investeringer i regionen og
 c)
 at samarbejde om følgende prioriterede områder:
 i)
 opbygning af teknisk kapacitet i den offentlige og private sektor i SADC-ØPA-landene for at muliggøre sundheds- og plantesundhedsmæssig kontrol, herunder uddannelse og information vedrørende inspektion, certificering, tilsyn og kontrol
 ii)
 opbygning af kapacitet i SADC-ØPA-landene med henblik på at opretholde og udvide deres markedsadgangsmuligheder
 iii)
 opbygning af kapacitet til at sikre, at de indførte foranstaltninger ikke kommer til at virke som unødvendige handelshindringer, idet man dog anerkender parternes ret til at fastsætte deres egne, passende beskyttelsesniveauer
 iv)
 styrkelse af teknisk kapacitet til gennemførelse og overvågning af SPS-foranstaltninger, herunder fremme af anvendelsen af internationale standarder
 v)
 fremme af samarbejde om gennemførelse af WTO-SPS-aftalen, særlig styrkelse af SADC-ØPA-landenes notificeringsprocedurer og informationskontorer, samt andre spørgsmål vedrørende relevante internationale standardiseringsorganer
 vi)
 udvikling af kapacitet inden for risikoanalyse, harmonisering, overensstemmelse, prøvning, certificering, overvågning af restkoncentrationer, sporbarhed og akkreditering, bl.a. gennem opgradering eller oprettelse af laboratorier og andet udstyr, der kan hjælpe SADC-ØPA-landene med at efterleve internationale standarder. I den henseende anerkender parterne vigtigheden af at styrke det regionale samarbejde og behovet for at tage hensyn til